qundao/data-zh-poetry huggingface dataset:
栈中怀王椒畦学浩
作者：张问陶
朝代：清

王郎袖得神仙笔，幻出云山风雨疾。雄奇淡远无不宜，肯学倪黄拘一律。春前相遇汝南第，为我殷勤为墨戏。仰家扇子小湘纹，歘见冈峦叠苍翠。图成下笔添菰芦，翛然令我思江湖。秦关乍启见归客，燕市重寻失酒徒。峨峨蜀道青天上，凿来鬼斧何横放。人马蟠空返照浓，世间无此好屏幛。鸟路萦纡通杳冥，红毡裹背笠子青。垂岩破碎嵌云气，长峰排宕磨天星。子规叫雨猿昼吟，侧身西望开烦襟。陈仓剑阁环抱一千里，一树一石皆足荣园林。安能缩归尺幅挂蓬荜，使得解衣高卧如登临。醉倚征骖屡回顾，马蹄笃速留难住。金碧鲜明赭墨残，看山尽是思君处。书剑飘摇绝可怜，层峦过眼随风烟。拈豪空忆李思训，并骑难邀吴道玄。何时两袖携云栈，请君重为开生面。颟顸莫仿大同殿，要留曲磴微通线，依稀著我丹崖畔。
桔柏渡怀何易于
作者：张问陶
朝代：清

三水依然绕县流，唐家仙吏古无俦。榷茶独喜焚明诏，腰笏何妨引画舟。碑下耕农应堕泪，桑阴蚕妇不知愁。咸通旧史孙樵笔，常使行人重利州。
梅
作者：张问陶
朝代：清

冻禽塌翅飞，模糊见人影。林寒夜开未，一院古苔冷。
梅花
作者：张问陶
朝代：清

一林随意卧烟霞，为汝名高酒易赊。自誓冬心甘冷落，漫怜疏影太横斜。得天气足春无用，出世情多鬓未华。老死空山人不见，也应强似洛阳花。
梅花
作者：张问陶
朝代：清

回首山林感旧踪，雪花吹影一重重。记从驿使春前折，又向瑶台月下逢。对客岂无能舞鹤，赏心还是后凋松。天人装束天然好，便买胭脂画不浓。
梅花
作者：张问陶
朝代：清

梦绕寒山月下村，一枝相对夜开樽。繁华味短宜中酒，攀折人多好闭门。风信严时清有骨，尘缘空后淡无痕。从来不识司香尉，只仗东皇雨露恩。
梅花
作者：张问陶
朝代：清

腊尾春头放几枝，风霜雨露总无私。美人遗世应如此，明月前身未可知。照影别开清净相，传神难得性灵诗。万花何苦争先后，独自能香亦有时。
梅花
作者：张问陶
朝代：清

花中资格本迟迟，铁石心肠淡可知。此世何人能领略，为君终夜费相思。看来风雪无多日，香到园林第几枝。自是不开开便好，清高从未合时宜。
梅花
作者：张问陶
朝代：清

野鹤闲云寄此生，暗香真到十分清。转怜桃李无颜色，独抱冰霜有性情。赠我诗难应束手，笑他人俗也知名。开迟才觉春风暖，先听流莺第一声。
梅花
作者：张问陶
朝代：清

铜瓶纸帐老因缘，乱我乡愁又几年。莫笑神情如静女，须知风骨是飞仙。生来逸气应无敌，悟到真空信可怜。世外清名原第一，不修花史亦流传。
梅花
作者：张问陶
朝代：清

香雪濛濛月影团，抱琴深夜向谁弹。闲中立品无人觉，淡处逢时自古难。到死还能留气韵，有情何忍笑酸寒。天生不合寻常格，莫与春花一例看。
樗栎
作者：张问陶
朝代：清

曾向中原策马来，苍茫舟楫入荆台。湖南春水思骚客，颍上秋风忆霸才。四海无家长作客，百年如梦且衔杯。亦知天地容樗栎，敢说空山老大材。
次韵荅阮芸台学使柬招即往历下之什
作者：张问陶
朝代：清
体裁：七言绝句

花底长筵次第开，匆匆骊唱莫相催。樽前读画先搔首，何日明湖载酒来。
正月十三日过道士洑
作者：张问陶
朝代：清

夜水茫茫白，孤舟万顷开。乍看明镜合，忽涌断鳌来。舵转神鱼出，崖崩老鹤哀。绿林间聚啸，生死莫相猜。
武侯石琴同亥白作
作者：张问陶
朝代：清

石骨含宫商，椅桐不能仿。名士真英雄，人琴尽无两。凉风生殿阁，千载留孤赏。弦外知音难，渊然众山响。
武关驿
作者：张问陶
朝代：清

世治抉丸泥，苍苍陇树齐。阴崖迟见日，高岭乍闻鸡。鸟乱青羊水，山危白马氐。中原渺何处，梦落武关西。
武城
作者：张问陶
朝代：清

雉堞迷离返照空，武城山色有无中。谁从耿介收奇士，可惜弦歌是古风。一代好官真落落，千年过客太匆匆。衰时为政谈何易，莫叹牛刀际遇穷。
武曲看褒水新涨
作者：张问陶
朝代：清

一水排山勇，双崖束浪高。欲倾巴峡泪，如看广陵涛。笮马盘空瘦，神乌负日豪。云坳见孤艇，直想驾鲸鳌。
武连驿夜雨
作者：张问陶
朝代：清

顿讶寒如此，惊心节序讹。归人乡梦促，古县雨声多。滩响疑金铁，山容想黛螺。来朝行不得，闲绝是疲骡。
毕展叔先生招陪秦岵斋王奉斋两先生登大别山拂云楼，分韵得云字
作者：张问陶
朝代：清

鸾鹄并高峙，短翼不及群。一樽山水外，犹足张吾军。是时赤日流，酷暑方如焚。人声集下界，扰扰鸣饥蚊。谁知楼上客，高极清无闻。题诗招天风，拂纸飞晴云。醉磨墨一斗，秃此中书君。惜哉河朔饮，长空日易曛。抱情各有适，天阔江沄沄。
汉上暮春
作者：张问陶
朝代：清

鱼苗初出水，十里浪花圆。客有登楼赋，家无负郭田。雨来迎社日，春到浴蚕天。信美非吾土，岷峨落照边。
汉阳
作者：张问陶
朝代：清

揖让群峰势，容予一壑谋。有身从海角，无梦望刀头。贫贱悲生事，山川接壮游。英雄留战地，沙树落残秋。
汉阳客舍题壁
作者：张问陶
朝代：清

剪纸难招久客魂，此身漂泊任乾坤。江湘风雨秦南郡，申息云山楚北门。一树枯槐怜庾信，十年秋柳泣桓温。故人小别今如雨，零落春衣旧酒痕。
江上
作者：张问陶
朝代：清

雨止日沉西，寒烟压水齐。天连平楚阔，天入大江低。帆远冲云出，蝉悲隐树啼。草堂容笑傲，人拟浣花溪。
沔县谒武侯祠
作者：张问陶
朝代：清

莫援残局叹三分，正朔居然补帝勋。一笑西陵荒草合，墓门谁写汉将军。
河桥
作者：张问陶
朝代：清

林壑簇天半，鸟路青濛濛。冒雨望绝顶，开翼愁飞鸿。一峰入云去，灵怪安可穷。缘梯追俊鹄，岈然如出笼。不惊奇险失，忽讶桃源通。山桥隔浓柳，雁齿参差红。人牛卧大石，高树为之宫。桑麻乐世外，鸡犬鸣空中。烟霞随地足，胡为随转篷。以骨誓青山，不隐非英雄。
泉鸠
作者：张问陶
朝代：清

赤日黄云打麦天，一湾柔绿自娟娟。风沙孤负泉鸠水，移向江南定可怜。
渎流
作者：张问陶
朝代：清

卧听海客说瀛洲，今日抽帆下渎流。浊水一湾村市冷，神鸦千点庙门秋。支离欲蓄三年艾，浩荡谁驯万里鸥。此去蓬山应不远，只愁风力引飞舟。
渭南遇雨
作者：张问陶
朝代：清

买得征车日日晴，炎风酷暑送行旌。朝来一雨清人肺，卧看垂杨过渭城。
游安化禅林，赠法灵、果圆两师。自先银台至余兄弟，与寺僧相识四世矣
作者：张问陶
朝代：清

历落双轮未惜遥，偶来鹿苑话迢迢。僧移花影皆寒瘦，愁入蝉声更寂寥。尚忆当年留玉带，且拚今日醉金貂。生公看惯升沉事，粥鼓经鱼自暮朝。
游涿州智度云居
作者：张问陶
朝代：清

破殿漏斜阳，螺髻昏鸦据。髡奴似黠奴，势落打包去。临风想云构，楼阁空中塑。实像本非真，盛衰弹指悟。两家墙壁通，一片松阴暮。露坐二如来，遥遥长对晤。旧时门户别，欲辨知何处。塔影自双分，黄金谁再布。地寒佛不灵，境热僧先赴。世尊妙无心，只向西方住。
游葱岭同亥白作
作者：张问陶
朝代：清

西归访名山，葱岭秀无敌。兀如百丈台，丛树团秋色。削壁势横撑，崖下龙门拆。轰然束众流，万马争一枥。颇闻最上头，幽异凌空积。同气得尚禽，钩深复何惜。杖藜寻古径，时见蜿蜒迹。俯惊涂毒鼓，仰接垂云翼。狌鼯吒足音，花草乱扶屐。老干忘冬春，危根养孤直。连林苦纠缠，各拥玲珑石。有石必万窍，肉好出神力。沉沉何王殿，怪鸟聚檐额。玉座长寒苔，衣尘黯如客。更披虎豹丛，忽露仙灵宅。空明小石城，三户敞虚白。日瘦钟乳坚，风泉漏岩隙。寰区扰群动，繁响此中寂。灵境自常留，人心惊乍获。若置蒜山东，弹指炫金碧。葆真畏疏凿，甘向遐荒匿。谈笑谢吴人，金焦奇不得。
湘阴
作者：张问陶
朝代：清

十年梦绕湘江绿，今日扁舟湘水曲。青山影里一帆来，沙树微凋秋不俗。三十六湾斑竹林，船窗落日风森森。拈毫欲问倪高士，如此丹青何处寻。
湘阴·其一
作者：张问陶
朝代：清

十年梦绕湘江绿，今日扁舟湘水曲。青山影里一帆来，沙树微凋秋不俗。
湘阴·其二
作者：张问陶
朝代：清

三十六湾斑竹林，船窗落日风森森。拈毫欲问倪高士，如此丹青何处寻。
潼关
作者：张问陶
朝代：清

时平容易度雄关，拍马河潼自往还。一曲纁黄瓜蔓水，数峰苍翠华阴山。登陴筑版丁男壮，呼酒烹羊守吏閒。最是绿杨斜掩处，红衫青笠画图间。
潼川夏日游琴泉寺同遂宁李明府作
作者：张问陶
朝代：清

人天无故物，萧寺亦更名。留佛看今古，笼诗写性情。花繁迷碣影，山静觉琴声。笑谢同游客，观空句又成。
灵宝
作者：张问陶
朝代：清

风尘常恨别离轻，又向桃林塞上行。古戍隔河微见影，乱山迎客不知名。帷车闭置如新妇，茅店酣呼杂老兵。明日入关须痛饮，卧看残月堕鸡声。
焦岩
作者：张问陶
朝代：清

大斧何年劈，山腰一径微。曲栏关命脉，片石逗危机。瘿俗霜髯丑，蛮江雪浪飞。堆盘汤饼热，旅食苦难肥。
煎茶坪题壁
作者：张问陶
朝代：清

子规不作去年声，猿鸟都萦故国情。清浊泉流如有意，高低山色总无名。人从虎豹丛中健，天在峰峦缺处明。一笑云林归便得，向来烟景又谁争。棕榈高下一重重，百尺天梯仗短筇。急瀑飞声争大壑，断云作势补奇峰。红毡隐约骡纲细，黑箐深沉豹雾浓。何处钟鱼响林未，欲从灵界问仙踪。
煎茶坪题壁·其一
作者：张问陶
朝代：清

子规不作去年声，猿鸟都萦故国情。清浊泉流如有意，高低山色总无名。人从虎豹丛中健，天在峰峦缺处明。一笑云林归便得，向来烟景又谁争。
煎茶坪题壁·其二
作者：张问陶
朝代：清

棕榈高下一重重，百尺天梯仗短筇。急瀑飞声争大壑，断云作势补奇峰。红毡隐约骡纲细，黑箐深沉豹雾浓。何处钟鱼响林未，欲从灵界问仙踪。
独树店
作者：张问陶
朝代：清

马策无情趁急装，系愁千里尽垂杨。人声渐异知家远，归梦难真恨别长。宋玉有怀仍忆楚，相如多病更游梁。纵然宛叶青山好，争似荷溪旧草堂。
琉球刀歌为周补之作
作者：张问陶
朝代：清

岛夷作佩求元金，红炉夜铸东海深。七宝装成赠华客，一片冰蛟射人白。携归远自伊奇麻，晶瑩照眼生空花。水光霞彩绚金碧，曾采扶桑十日华。镰锷空明无锈涩，秋霜秋月争寒色。枉将切玉炫西湖，不用揽环誇大食。欢斯开国异姓王，何曾横海勤梯航。空传赍诏虚隋代，几见挥戈黩汉皇。洪武以还修贡职，旌头寸铁不加饰。岁遣银簪耳目官，速香宝扇纷如织。更遇天朝王会新，金函玉册去来频。诏书特免归名马，宸翰常闻驻外臣。输诚从此心逾密，此刀时复充庭实。敢令虎气匿穷荒，要使龙光护云日。圣人格远轻神獒，安用吴钩与孟劳。姑米百年迎使节，昆吾一掷比铅刀。尧封禹贡原无尽，中外一家通献赠。人间觅得重摩挲，抚物长钦天子圣。我从去年游帝京，主人爱刀悬碧罂。为言雷雨破檐柱，如听铃镮匣里鸣。昨夜酒酣双耳热，主人示我惊奇绝。缠身侧润鸊鹈膏，破胆横飞枭獍血。拔鞘起舞为君歌，苍茫冷雾缠星河。藏锋可待张华识，试刃聊随贾岛磨。我闻吕虔旧佩遗王览，貂蝉奕世陪雕辇。乌衣名望似君家，百炼还期君自勉。学剑年年嗜远游，惭余漂泊如风鸥。浮踪拟遍九瀛海，壮志徒存一蒯缑。乃知利器因人别，郁郁尘埃那可说。弹铗长歌绕指柔，投刀顾影肝肠结。灯烬歌残墨未浓，雄心勃勃难销熔。毛锥自笑书生拙，何似将军夺命龙。
琉球刀歌为周补之作
作者：张问陶
朝代：清
体裁：古风

岛夷作佩求元金，红炉夜铸东海深。七宝装成赠华客，一片冰蛟射人白。携归远自伊奇麻，晶莹照眼生空花。水光霞彩绚金碧，曾采扶桑十日华。镰锷空明无锈涩，秋霜秋月争寒色。枉将切玉炫西湖，不用揽环誇大食。欢斯开国异姓王，何曾横海勤梯航。空传赍诏虚隋代，几见挥戈黩汉皇。洪武以还修贡职，旌头寸铁不加饰。岁遣银簪耳目官，速香宝扇纷如织。更遇天朝王会新，金函玉册去来频。诏书特免归名马，宸翰常闻驻外臣。输诚从此心逾密，此刀时复充庭实。敢令虎气匿穷荒，要使龙光护云日。圣人格远轻神獒，安用吴钩与孟劳。姑米百年迎使节，昆吾一掷比铅刀。尧封禹贡原无尽，中外一家通献赠。人间觅得重摩挲，抚物长钦天子圣。我从去年游帝京，主人爱刀悬碧罂。为言雷雨破檐柱，如听铃镮匣里鸣。昨夜酒酣双耳热，主人示我惊奇绝。缠身侧润鸊鹈膏，破胆横飞枭獍血。拔鞘起舞为君歌，苍茫冷雾缠星河。藏锋可待张华识，试刃聊随贾岛磨。我闻吕虔旧佩遗王览，貂蝉奕世陪雕辇。乌衣名望似君家，百炼还期君自勉。学剑年年嗜远游，惭余漂泊如风鸥。浮踪拟遍九瀛海，壮志徒存一蒯缑。乃知利器因人别，郁郁尘埃那可说。弹铗长歌绕指柔，投刀顾影肝肠结。灯烬歌残墨未浓，雄心勃勃难销熔。毛锥自笑书生拙，何似将军夺命龙。
由睫巢移居竹尾小楼
作者：张问陶
朝代：清

筑楼不居人，楼已成弃掷。逆彼郢匠心，聊取蔽庭隙。上下数十年，积尘高一尺。如英雄失路，惨澹无颜色。卑陋在一隅，拳曲乾坤窄。空椽啸狐鼠，杂处鬼与蜮。当窗好竹树，翠雨收不得。岂称高明居，宜付穷途客。我昔居虽狭，完小殊清洁。魍魉迫我去，安能恋十笏。大地无所逃，倦羽聊此集。人有阮生泪，楼绝庾公迹。抚兹悟生理，物我成其僻。朅来拨重关，忽入鳅蛇窟。怪形印鹤爪，阴气结人立。恍惚若有凭，森然竖毛发。似非身可托，且庆俗已隔。脱帽执箕帚，祛尘小收拾。撩草罗衾裯，艳之以文墨。何物讶见人，梁间声咄咄。雨檐闻鼠鼬，短檠飞蟙蟔。天以昌吾诗，何以呼逼仄。苍茫十斛酒，浩荡千古月。境遇本漠然，壮心多所激。
甲辰三月由汉阳入都纪别
作者：张问陶
朝代：清

人生惟别苦，洒泪出庭闱。骨肉此身远，风尘何日归。势难营菽水，情岂恋轻肥。前路苍茫极，伤心问素衣。
留坝
作者：张问陶
朝代：清

涧底黄茅屋，云间白版扉。田高冬水足，树冷夏虫稀。防虎弓当挽，惊人鸟乍飞。几时真辟谷，长与赤松归。
登凤岭绝顶俯看云气同亥白兄作
作者：张问陶
朝代：清

朝发凤州郭，浓阴蔽千里。陟岭攀危梯，渐入层云里。隔手瀰漫不辨人，肩舆飘渺凌虚起。炎炎五月惊隆冬，苦将俗骨追仙踪。拟从世外招黄鹄，只恐眉间过白龙。披云突出如披絮，碧空影净开清曙。高低转眼变隐晴，回首尘寰渺何处。人境迷离太不经，来时鸟路愁冥冥。剑铓争割柔难分，吁嗟束手穷五丁。林壑无根欲浮动，蓊然侧耳闻风霆。却似金焦南望海波涌，岛屿错杂微露尖山青。遥峰环拥满岩缺，欲覆神鳌气蓬勃。仄映晨晖四照清，一堆晴雪真明瑟。翻怜下界雷雨黑，妄指精灵疑出没。闭门犹耸电光圆，那识征人在天阙。
登华阴庙万寿阁望岳同亥白兄作
作者：张问陶
朝代：清

车马年年太华西，几时结屋傍云梯。人宜玉女峰头老，天近莲花顶上低。地擘雍梁山自好，诗留李杜我何题。归将阅历誇邻叟，指点图经定不迷。
登焦山
作者：张问陶
朝代：清

四面江声涌翠鬟，海门高处豁心颜。志存舟楫知谁子，历尽风涛是此山。呼吸便疑通帝座，扶摇直欲去人间。满岩松石皆仙骨，应笑狂奴不肯闲。
登煎茶岭绝顶云中遇雨
作者：张问陶
朝代：清

云外疑无雨，肩舆出万山。那知披叆叇，犹自听潺湲。衣冷龙腥逼，梯危石骨顽。风雷不惊客，浩荡起眉间。客路绕鸿濛，真疑帝座通。乱云皆足下，急雨自空中。古戍龙烟黑，蛮花傍岭红。黄牛何处驿，翻恨不途穷。
登煎茶岭绝顶云中遇雨·其一
作者：张问陶
朝代：清

云外疑无雨，肩舆出万山。那知披叆叇，犹自听潺湲。衣冷龙腥逼，梯危石骨顽。风雷不惊客，浩荡起眉间。
登煎茶岭绝顶云中遇雨·其二
作者：张问陶
朝代：清

客路绕鸿濛，真疑帝座通。乱云皆足下，急雨自空中。古戍龙烟黑，蛮花傍岭红。黄牛何处驿，翻恨不途穷。
白帝城
作者：张问陶
朝代：清

直为高光死，英雄独使君。山川犹涕泪，城郭自风云。雉堞临江出，鹃声隔岸闻。巴人真梗绝，容易话三分。
百牢关至青羊驿杂咏
作者：张问陶
朝代：清

征马踏黄泥，力尽不能努。闲云畏出山，止作此山雨。一水自潺湲，众山争合沓。孤艇破烟来，天然小巫峡。豺虎穿林乐，蛟龙带雨豪。树腾寒雾去，云拟断山高。云气失四山，空明如积水。亦知峰万重，且作平原喜。
百牢关至青羊驿杂咏·其一
作者：张问陶
朝代：清

征马踏黄泥，力尽不能努。闲云畏出山，止作此山雨。
百牢关至青羊驿杂咏·其三
作者：张问陶
朝代：清

豺虎穿林乐，蛟龙带雨豪。树腾寒雾去，云拟断山高。
百牢关至青羊驿杂咏·其二
作者：张问陶
朝代：清

一水自潺湲，众山争合沓。孤艇破烟来，天然小巫峡。
百牢关至青羊驿杂咏·其四
作者：张问陶
朝代：清

云气失四山，空明如积水。亦知峰万重，且作平原喜。
益门镇石上小憩
作者：张问陶
朝代：清

烟柳护寒溪，长桥覆湿苇。风尘不能到，云日自清美。黄石知我心，无言坐沙尾。
盐亭
作者：张问陶
朝代：清

落日盐亭县，人烟不满城。短林分野色，乱石漱江声。天碧红云秀，山苍白鸟明。杜陵诗境在，寂寞古今情。
盘豆驿
作者：张问陶
朝代：清

驿路风尘暗，重关说未归。汉原多暮色，秦月有寒威。碧树围山馆，黄沙点客衣。樊南馀韵在，遥岸荻芦肥。
瞿塘峡
作者：张问陶
朝代：清

峡雨濛濛竟日闲，扁舟真落画图间。便将万管玲珑笔，难写瞿塘两岸山。
硖石驿题壁
作者：张问陶
朝代：清

秦关高迥暮云齐，回首中原万壑低。自往自来三辅北，无风无雨二陵西。店门柳色思前度，驿路槐花觅旧题。谁道崤函天下险，时平不用一丸泥。
神驹篇
作者：张问陶
朝代：清

良马期千里，不辨骥与骜。卓哉武皇帝，高识薄九霄。八骏绝蹄迹，六闲久寂寥。神驹西北来，振鬣风云骄。许身龙虎匹，磊落不可招。以怀周王驾，目无汴水涛。长鸣立大野，落日声萧萧。五花散云锦，拳曲如麟毛。高蹄未经凿，气夺千人豪。居然自矜宠，安用九方皋。饰以百宝络，缀以黄金镳。珠缨压脑重，连钱贴脊飘。持之献天子，未拟汉蒲梢。
祠灶日
作者：张问陶
朝代：清

黔突知何日，饥驱笑此身。加餐谁劝客，就热久因人。旅食糊余口，行厨报尔神。还山当辟谷，三叹撤劳薪。
端阳相州道中题魏家营壁
作者：张问陶
朝代：清

满面尘沙减带围，文章无命合西归。故人半是中朝贵，细葛含风正赐衣。杏子樱桃次第圆，炎凉无定麦秋天。马蹄步步来时路，照眼榴花又一年。
端阳相州道中题魏家营壁·其一
作者：张问陶
朝代：清

满面尘沙减带围，文章无命合西归。故人半是中朝贵，细葛含风正赐衣。
端阳相州道中题魏家营壁·其二
作者：张问陶
朝代：清

杏子樱桃次第圆，炎凉无定麦秋天。马蹄步步来时路，照眼榴花又一年。
紫柏山
作者：张问陶
朝代：清

云笼紫柏山，烟树何濛濛。岩洞七十二，传是精灵宫。道人揖我前，指示誇神功。差堪悦狂瞽，那得聪者聋。造物无弃物，人事安可穷。谁谓龙鸾姿，甘为蟠蛰虫。世人畏速化，悲恋攒心胸。昧然去实境，苦向虚无攻。术尽身亦灭，一散随东风。焉知不死药，近植尘寰中。灵异或时有，庸鄙非所崇。淮南古叛王，鸡犬皆升空。岂兹冲妙名，蠢动胥能蒙。遥怜山谷民，世外留孤踪。足未入城府，老瘦方双瞳。修短纵少异，沈痼将无同。伟哉张子房，仙骨真英雄。
绵州
作者：张问陶
朝代：清

潺水依然绿，山城几易名。田腴知俗厚，民秀想时平。关拥庞侯墓，人耕汉相营。峰回乡路近，日暮马蹄轻。
绿隐书巢写怀
作者：张问陶
朝代：清

霜叶风枝绝点尘，卜居刚及饯残春。梦回月暗声疑雨，日午窗虚绿浸人。门外软红迷世境，眼前空翠似山邻。幽期毕竟从吾好，一卷南华寄此身。
羁旅行
作者：张问陶
朝代：清

男儿生不识乡里，南船北马伊胡底。长剑销磨四海尘，萍蓬不得誇弧矢。吾闻马周落拓新丰市，谁为鸢肩悲失翅。蠖曲龙伸指顾间，英雄不下穷途泪。庞眉书客在泥滓，一心欲逐枯兰死。十载哦诗壮志消，中原对酒雄心起。
腊八日丁未，此日自成都到家
作者：张问陶
朝代：清

去岁还家逢腊日，今年腊日远思家。兄酬弟劝情如昨，物换星移事可嗟。旅食一瓯怜佛粥，乡心万里入梅花。长宵归梦分明极，社酒村灯笑语哗。
腊八日过叙州
作者：张问陶
朝代：清

风掠晴云澹不收，夕阳吹影上扁舟。帖山楼殿平如画，插水林峦碎欲流。爆竹声繁逢腊日，荔枝香冷过戎州。船窗自击泥头酒，味谏轩南为少留。碧水丹山好画图，一江金翠影模糊。层峰细碎通乌撒，古塔高寒表庆符。蛮女蹋歌愁欲绝，巴船维缆暮相呼。题诗真作天涯客，何必淹留笑贾胡。
腊八日过叙州·其一
作者：张问陶
朝代：清

风掠晴云澹不收，夕阳吹影上扁舟。帖山楼殿平如画，插水林峦碎欲流。爆竹声繁逢腊日，荔枝香冷过戎州。船窗自击泥头酒，味谏轩南为少留。
腊八日过叙州·其二
作者：张问陶
朝代：清

碧水丹山好画图，一江金翠影模糊。层峰细碎通乌撒，古塔高寒表庆符。蛮女蹋歌愁欲绝，巴船维缆暮相呼。题诗真作天涯客，何必淹留笑贾胡。
腊月初一日燕子矶遇陈棣园、典胄父子
作者：张问陶
朝代：清

隔水何人识姓名，推篷乍见若为情。烟波执手皆疑梦，天海惊心共远征。梗泛十年怜薄宦，萍踪千里笑浮生。匆匆又作銮江别，今夜孤帆铁瓮城。
舟中遥望巫山
作者：张问陶
朝代：清

直抵瞿塘秀，巫山十二峰。灵祠春梦晓，古峡雨痕浓。石气围孤艇，江声走毒龙。阳台云自好，林壑暮重重。
舟抵襄阳
作者：张问陶
朝代：清

快桨凌流捷有神，縠纹江水碧粼粼。辞家心绪真如醉，赋别年华不似春。岘首尚怀羊叔子，鱼梁空吊孟山人。夜深谁唱铜鞮曲，柳叶蘋花接汉滨。
芦沟
作者：张问陶
朝代：清

芦沟南望尽尘埃，木脱霜寒大漠开。天海诗情驴背得，关山秋色雨中来。茫茫阅世无成局，碌碌因人是废才。往日英雄呼不起，放歌空吊古金台。
英豪
作者：张问陶
朝代：清

山云陇树远苍苍，铃语鸡声趁早凉。熊耳数峰青似黛，马头初日白于霜。途长屡觉人音换，食俭全凭骨力强。笑煞当年苏季子，《阴符》一卷速秦亡。
苻秦王武侯墓下作
作者：张问陶
朝代：清

扪虱雄谈举世无，英雄毕竟耻为儒。人如诸葛真名士，天屈夷吾佐霸图。垂死尚闻三叹息，过江宁免一征诛。独怜王谢持衡日，惟让桓温物色殊。
荒洲夜泊
作者：张问陶
朝代：清

风急滩高夜水浑，角声吹月欲黄昏。不知何处歌杨柳，年少青衫有泪痕。
莎矶
作者：张问陶
朝代：清

危矶高并影岧峣，春暖涪江绿未消。入峡似逢双滟滪，隔波如望小松寥。身浮水驿天真险，心急家山路转遥。何处荒村村酒熟，乱泉声里暂停桡。
蝉
作者：张问陶
朝代：清

槐黄满地午阴迟，耐尽炎凉代序时。吟苦每邀秋士和，心清难语夏虫知。遍依碧树终无定，强伴金貂恐未宜。一枕故园风露冷，平芜落叶怅归期。
蟋蟀吟秋燕飞二首 其一 蟋蟀吟
作者：张问陶
朝代：清

蟋蟀吟，声断续。咽唈不胜啼，清商动林木。鹍鸡筋作琵琶弦，铁拨夜弹水灵曲。有客沾罗衣，热泪忽盈掬。混沌凿死三万秋，人间何物能无愁。英雄失路吞声哭，烈士途穷悲击筑。诗三百篇，大抵贤人发愤之所为。千古穷愁同一致，后涕与前泣，不待相摹追。尔岂感于死生离别之不容己，迎霜号月鸣声悲。一听感孤吟，再听若为赓。呼俦复啸侣，中夜万羽戛戛鸣。素女破瑟之弦二十五，一弦一柱皆商声。胡笳乍拍千人怒，楚歌四起一军惊。何不学为鸾笙凤吹悦人耳，无乃造物赋尔偏多情。蟋蟀吟，重唧唧。晓露深，草根湿。如驱万马，长城窟黑。天高秋气清，尔胡多不平。岂独放臣逐子弃妻怨友耿耿不能寐，我亦听此心怦怦。明星荧荧大如月，欲眠未眠声转烈，一灯欲死东方白。
蟋蟀吟秋燕飞二首 其二 秋燕飞
作者：张问陶
朝代：清

秋燕飞，蘋香易销歇，春去不如归。客巢非故垒，主人焉可依。何不呼群聚海国，且待明年春草肥。胡为乎，四郊衰黄鹰隼击，飘飘在万里，犹著旧乌衣。风尘憔悴空尔为。忠臣义士一旦出身许君父，慷慨驱车不复顾。不则故家零落，先畴芜没难为耕。欲归归不得，江湖浩荡随蓬萍。尔岂茫茫身世迫，缘江磔磔徒饥鸣。避伯劳，侣冻雀，平原燕麦纷纷落。暮雨归迷翡翠楼，浓春梦断栖鸳阁。君不见，山丘华屋变桑田，旧时王谢无青毡。羁人游子那忍见，空堂秋草合，落日复谁怜。霜簌簌，风沙沙，乌啼饿鸱笑欲去，天无涯。含凄绕枯树，桃李何时花。于嗟乎，潇湘水阔蛟龙恶，燕兮此肉将安托。客子悲秋惨不乐，月明况有南飞鹊。
袁垕吾留都
作者：张问陶
朝代：清

古寺垂帘语寂寥，禅茶僧饭暮萧萧。似曾离别情俱幻，重语家山梦转遥。绿鬓不辞同作客，黄花有约定相邀。远游日月堂堂去，珍重流年最易销。
褒城阻雨
作者：张问陶
朝代：清

出谷宜长驱，轩然豁眉宇。卧闻檐溜鸣，忽作萧萧雨。草泥拥山郭，凄寂断行旅。知自沓中来，同云尽何许。羁栖念乡井，静默对俦侣。邻叟夜初归，隔墙闻笑语。
褒沔道中
作者：张问陶
朝代：清

客路明初霁，风烟入望平。人居新铎水，天幻小蓉城。眠食他乡事，桑麻故国情。伞山如可买，叱犊便归耕。舟下襄樊北，山围汉沔东。依依双岸柳，漠漠一帆风。小市林檎碧，新渠水稻红。旧游如昨梦，彷佛近湘中。
褒沔道中·其一
作者：张问陶
朝代：清

客路明初霁，风烟入望平。人居新铎水，天幻小蓉城。眠食他乡事，桑麻故国情。伞山如可买，叱犊便归耕。
褒沔道中·其二
作者：张问陶
朝代：清

舟下襄樊北，山围汉沔东。依依双岸柳，漠漠一帆风。小市林檎碧，新渠水稻红。旧游如昨梦，彷佛近湘中。
西安客夜
作者：张问陶
朝代：清

紫阁蓝田取次过，倦驱老马向山阿。貂裘易敝真愁绝，髀肉难生可奈何。诗入阙中风雅健，人从灞上别离多。城南甲第誇韦杜，谁拨荒烟吊薜萝。
观我四首·死
作者：张问陶
朝代：清

胶革全崩傀儡场，岐雷医命竟无方。千秋许我留真气，百事催人到夕阳。谁把黄金求骏骨，且余一垄羡生王。涅槃羽化凭仙佛，为想归途尽渺茫。
观我四首·死
作者：张问陶
朝代：清

胶革全崩傀儡场，岐雷医命竟无方。
千秋许我留真气，百事催人到夕阳。
谁把黄金求骏骨，且余一垅羡生王。
涅槃羽化凭仙佛，为想归途尽渺茫。
观我四首·生
作者：张问陶
朝代：清

芒芒生面忽重开，堕地先号事可哀。瞥眼韶华因梦远，累心缘影为谁来。名沉青史终无色，祸起红尘定有胎。白业丹元修补急，万牛身重首空回。
观我四首·病
作者：张问陶
朝代：清

毒草灵苗大小符，门庭风景半医巫。形神久隔生原幸，人鬼交争势转孤。枕上心魂疑岸狱，眼中眠食羡妻孥。瓣香好礼维摩诘，认取天花著体无。
观我四首·老
作者：张问陶
朝代：清

中年岁月渺前生，变尽孩提古性情。犹剩颓光恋儿女，也循常格到公卿。飞花堕溷春难挽，瞎马临池夜可惊。几个飘然云水外，一枝竹杖万缘轻。
读《桃花扇》传奇偶题八绝句（选一）
作者：张问陶
朝代：清
体裁：诗

竟指秦淮作战场，美人扇上写兴亡。
两朝应举侯公子，忍对桃花说李香！
贺吴锡麒母寿联
作者：张问陶
朝代：清
体裁：联

惟善人现寿者相；有令子为天下师。
赠杜梅溪
作者：张问陶
朝代：清

丈夫破万卷，寝馈千古事。譬彼鼎与盘，望之自典贵。杜公裼裘来，颇饶湖海气。头角突峥嵘，齿牙洞灵慧。相逢殊偶然，一笑遂心契。谁暇悲穷愁，纵谈聊快意。絮絮不肯休，自辰每及未。人言君魁梧，我觉公妩媚。才名三十年，矫矫人中骥。心血铸雄文，笔锋矗奇字。词章终小道，何足了吾辈。行当飞双凫，展布及中岁。莫轻百里封，天心即此寄。志士行胸怀，岂必据高位。古来神明宰，定由清白吏。洗涤温饱心，便可弹琴治。昂藏七尺躯，珍重风云谊。下抚林总民，上酬明圣世。
过东禅寺
作者：张问陶
朝代：清

不厌常为客，东禅十度来。儿童知姓字，面目笑尘埃。懒性真如识，中年急景催。两州分八口，离绪独徘徊。
过先稳端公旧第
作者：张问陶
朝代：清

往事平津地望尊，只今车库亦无存。疲驴破帽长安道，谁识乌衣旧子孙。
过黄州
作者：张问陶
朝代：清

蜻蛉一叶独归舟，寒浸春衣夜水幽。我似横江西去鹤，月明如梦过黄州。
送吕湘帆之龙安
作者：张问陶
朝代：清

僰道巉岩来壑颓，龙门西望乱云堆。太平久撤松桃戍，惟让书生跨马来。
送家鹤坪太守之任河南
作者：张问陶
朝代：清

悬庭不爱锦江鱼，分得阳春到敝庐。已引巴人同和曲，更教石室有藏书。门情宛转怜张闿，臣叔堂皇胜魏舒。自忆莼鲈理归棹，天涯计日望登车。
道院题壁
作者：张问陶
朝代：清

春去花时误，天长客路迟。云山携不借，风雨叹将离。斋散钟鱼寂，林寒洞壑奇。结茅真可托，谁寄草堂资。
邺中吊谢茂秦
作者：张问陶
朝代：清

词客支离岂讳穷，枉将车笠托群雄。大名应耻居王后，奇骨真宜葬邺中。白雪诗坛元不古，朱门交道况难终。荒坟颓堕无人吊，并为怜才哭计东。
郊居
作者：张问陶
朝代：清

清溪荷叶过人头，人倚高寒水上楼。红树倒吹三日雨，黄花补种一篱秋。蛮奴飞鞚学盘马，老妪隔林呼饭牛。坐看儿童皆楚语，几如贾岛客并州。
醉后登李氏寓楼望月
作者：张问陶
朝代：清

落拓江湖载酒行，高楼灯火动严更。春如短梦花无语，潮涌寒光月有声。芳树远迷三楚阔，乱山斜抱一川明。谢郎今夜思千里，歌响临风赋未成。
重有感
作者：张问陶
朝代：清

伏枥长鸣万马惊，唾壶击缺气难平。自甘纵酒逃风雅，不欲因人著姓名。醉后春泥三径滑，梦回雪屋一灯明。拊床忽忆刘琨语，莫道荒鸡是恶声。蓬根吹断更何之，云散风流感故知。梅好不妨同月瘦，泉清莫恨出山迟。一寒如我辞林鹤，百事输人打劫棋。欲觅南邻诸酒伴，雨疏烟澹各天涯。
重有感·其一
作者：张问陶
朝代：清

伏枥长鸣万马惊，唾壶击缺气难平。自甘纵酒逃风雅，不欲因人著姓名。醉后春泥三径滑，梦回雪屋一灯明。拊床忽忆刘琨语，莫道荒鸡是恶声。
重有感·其二
作者：张问陶
朝代：清

蓬根吹断更何之，云散风流感故知。梅好不妨同月瘦，泉清莫恨出山迟。一寒如我辞林鹤，百事输人打劫棋。欲觅南邻诸酒伴，雨疏烟澹各天涯。
重阳京兆榜发志喜
作者：张问陶
朝代：清

重阳风雨竟无声，秋榜传来乍有情。自笑登科逢故实，和凝衣钵十三名。
金陵阻风即目
作者：张问陶
朝代：清

不许归帆趁晚潮，西风十日九停桡。鱼龙浩荡三山暮，吴楚青苍一水遥。鸦带斜阳立牛背，人携暮景在山椒。过江名士皆黄土，只剩涛声似六朝。
金鳌岭
作者：张问陶
朝代：清

泠泠鳌背雨，萧瑟似秋残。石径临江仄，山风扑马寒。丰碑何代祭，神物此中蟠。愁望嘉陵棹，飞乌下急湍。
长桥至草凉驿即目
作者：张问陶
朝代：清

万木支危栏，参差出山腹。闯然怪石横，覆额俨如屋。林高谷鸟欢，草暗山魈伏。毡笠点微红，鬓丝湿寒绿。人生入图画，绝险亦奇福。胸膈来清虚，何须餍粱肉。
闰三月十五日夜行
作者：张问陶
朝代：清

客路偏逢闰，流年付别离。梦回春尽夜，人倦月圆时。野迥平原阔，天垂匹马迟。途穷兼仆病，白发竟如丝。
阳湖道中
作者：张问陶
朝代：清

风回五两月逢三，双桨平拖水蔚蓝。百分桃花千分柳，冶红妖翠画江南。
阻雨
作者：张问陶
朝代：清

凉云流太虚，絺绤凄以风。炎炎方五月，气味如初冬。病肌寒起粟，羡煞羊裘翁。冒雨坐终日，一山当户浓。
阻雨二日与亥白搜剔武连轶事咏之得四首 其一 武侯坡
作者：张问陶
朝代：清

西望成都桑，东望陈仓树。隆中归梦绝，终老三巴路。英雄不可为，临风泪如注。
阻雨二日与亥白搜剔武连轶事咏之得四首 其三 觉院寺
作者：张问陶
朝代：清

古佛饱风霜，螺汗莲灯死。时有频迦鸟，来衔贝多子。僧残敕牒诬，谁辨元丰玺。
阻雨二日与亥白搜剔武连轶事咏之得四首 其二 逍遥楼
作者：张问陶
朝代：清

平原凛大节，馀事亦千古。剩墨照空山，犹堪辟豹虎。欲访逍遥楼，濛濛隔寒雨。
阻雨二日与亥白搜剔武连轶事咏之得四首 其四 种松乡
作者：张问陶
朝代：清

松风自招隐，过客几人归。月静栖玄鹤，霜清滴翠微。遥怜灞桥柳，补种又成围。
阻雨二日与亥白搜剔武连轶事咏之得四首·武侯坡
作者：张问陶
朝代：清

西望成都桑，东望陈仓树。隆中归梦绝，终老三巴路。英雄不可为，临风泪如注。平原凛大节，馀事亦千古。剩墨照空山，犹堪辟豹虎。欲访逍遥楼，濛濛隔寒雨。古佛饱风霜，螺汗莲灯死。时有频迦鸟，来衔贝多子。僧残敕牒诬，谁辨元丰玺。松风自招隐，过客几人归。月静栖玄鹤，霜清滴翠微。遥怜灞桥柳，补种又成围。
雨后发黄牛堡
作者：张问陶
朝代：清

夜雨汇众壑，溪涧吞江淮。怒涛奔西南，绕足争喧豗。喷沫漱奇石，宛然艳滪堆。山腰俯危栈，白日腾风雷。彷佛瞿塘游，孤舟落大洄。年时饱艰险，蛟螭狼与豺。片帆峡底出，一骑云中来。所遇无坦途，那得心颜开。
雨后过五丁峡
作者：张问陶
朝代：清

一发坼青冥，蚁路何织微。我行新雨后，耳目攒灵奇。蛟螭突两崖，牙角森觺觺。悬流争赴壑，轰若万马嘶。疲骡盘涧底，怒浪吞腰围。百指竞推挽，出没浮凫鹥。回梯真暗踏，肃肃如衔枚。急瀑奔大石，突兀来元龟。顿忘五丁峡，恍惚穿巫夔。雄关据山凹，宛在水中坻。凭关招我魂，彷佛闻子规。那堪滴水岩，南倾势益危。石室嵌路侧，白日虬龙垂。涛声下千折，人马随之归。羃历迸珠泉，蒙头飞散丝。居然堕江海，不复惊崄巇。出峡聚牛宫，僮仆纷燎衣。举酒息腰脚，渐觉形神怡。众险一朝尽，吾生犹可为。转头失恶梦，何事噫吁嚱。
雪
作者：张问陶
朝代：清

一庭飞雪影翩翻，静听风檐冻雀喧。何苦尖叉寻恶韵，且随盐絮作陈言。閒中诗草如春笋，梦里梅花满故园。五剧车声忙底事，有人高卧不开轩。
雪中遣兴
作者：张问陶
朝代：清

荒鸡上邻树，啼破冰帘月。残梦五更寒，虚帏一灯白。钟声湖寺启，人语江船发。暗牖掩晨光，时闻乌啄雪。
雪后前新乐
作者：张问陶
朝代：清

人天乍高洁，车马亦闲闲。霁雪澹平野，朝云明远山。清虚集草木，萧爽来心颜。欲跨青驴背，因之乘兴还。野旷阴晴乱，沙沈草树凉。城寒出鸡犬，篱破见牛羊。人貌羲皇古，河流浦溆长。满前图画意，只是倦津梁。
雪后前新乐·其一
作者：张问陶
朝代：清

人天乍高洁，车马亦闲闲。霁雪澹平野，朝云明远山。清虚集草木，萧爽来心颜。欲跨青驴背，因之乘兴还。
雪后前新乐·其二
作者：张问陶
朝代：清

野旷阴晴乱，沙沈草树凉。城寒出鸡犬，篱破见牛羊。人貌羲皇古，河流浦溆长。满前图画意，只是倦津梁。
青神舟中不得见峨眉山与亥白兄饮酒排闷
作者：张问陶
朝代：清

青神县前江水湾，白云遮断峨眉山。平生骂佛得奇报，僮仆惊疑无好颜。我到人间无不可，肯随老媪谈因果。酒坛乍破一船香，后祭江神先祭我。醉后聊倾一杯酒，为问普贤犹在否。我今未死普贤死，眼底请看谁不朽。世人结队朝峨眉，一步一拜头頍頍。峨眉见我独逃避，毕竟我奇山未奇。丹棱彭君古豪杰，对子常笑峨眉劣。曾向华严顶上来，尺山寸水皆能说。始知古人多妄语，偶然托兴非心许。君不见宋玉《高唐赋》最工，巫山可有行云女。
静夜
作者：张问陶
朝代：清

夜气聚帘额，虚廊若有人。鸦寒惊见月，鹤病畏逢春。灯暗风窗逼，衣凉雪砚亲。关心惟药裹，料理苦吟身。
题彭田桥诗后
作者：张问陶
朝代：清

世间裘马皆年少，潦倒如予更有卿。缪算竟思投笔去，狂谋忽欲借诗鸣。直从商羽弹孤调，岂信《离骚》是变声。妙句怪多湖海气，相看原未拟儒生。
题洗马池上
作者：张问陶
朝代：清

八口飘如不系舟，营巢计拙愧鸣鸠。故园三徙成流寓，子舍常虚更远游。赁庑人高贞苦节，卜居心瘁慕灵修。劳生自问吾何有，大户空衔署醉侯。
题黄州陈春亭汉上寓圃
作者：张问陶
朝代：清

故人高咏处，天地绕孤楼。落叶半山雨，凉蝉满树秋。萍踪悲汉水，鹤影梦黄州。我亦穷愁客，生涯付白鸥。
风夕不寐
作者：张问陶
朝代：清

鼎沸地炉红，茶香鼻观通。明灯三尺几，矮屋四围风。嗜好怜书蠹，支离傍药笼。客心如落月，终夜照湘东。
飞仙岭
作者：张问陶
朝代：清

断石真奇放，飞仙定有无。野花开白芨，斜日下乌奴。雨霁岚光合，崖倾阁势孤。利州风力劲，何处觅村酤。
骊山杂咏
作者：张问陶
朝代：清

宝炬金莲照地光，山云犹自想衣裳。念奴憔悴龟年老，谁与诗人吊夜郎？赐酒争怜塞上酥，销魂一斛旧明珠。不知清艳楼东赋，敌得《霓裳》小序无？
骊山杂咏·其一
作者：张问陶
朝代：清

宝炬金莲照地光，山云犹自想衣裳。念奴憔悴龟年老，谁与诗人吊夜郎？
骊山杂咏·其二
作者：张问陶
朝代：清

赐酒争怜塞上酥，销魂一斛旧明珠。不知清艳楼东赋，敌得《霓裳》小序无？
骤雨
作者：张问陶
朝代：清

奇云挟雨至，迫以千里风。乾坤白浩浩，万马鸣空中。我居实湫隘，譬彼笯与笼。阴气动破壁，薜荔青濛濛。自倾一壶酒，磈垒难销镕。梦中窥海日，意气始得雄。
鸠兹道中夜行
作者：张问陶
朝代：清
体裁：五言律诗

客梦浑无际，推篷浩渺间。鸥贪云水福，犀露鬼神顽。月影经冬瘦，江流入夜闲。吟情何处是，谢朓有青山。
鸠兹道中夜行
作者：张问陶
朝代：清

客梦浑无际，推篷浩渺间。鸥贪云水福，犀露鬼神顽。月影经冬瘦，江流入夜闲。吟情何处是，谢脁有青山。
鸭兰矶
作者：张问陶
朝代：清

摇落暮天迥，轻桡带白蘋。叶稀秋在树，江冷月亲人。向水孤城闭，环山野烧新。鸭兰风景别，渔唱满前津。
减字木兰花·寄姊
作者：张阿钱
朝代：清

离怀谁诉。手摘莲花心自苦。别恨还多。长日无心画翠蛾。绮窗自省。蝴蝶蹁跹交扑影。寄语闺妆。不独薰风断我肠。
菩萨蛮·冬闺
作者：张阿钱
朝代：清

酸风冷坑催人起。六花乱撒香闺里。阵阵打房檐。愁心不敢嫌。临妆呵素手。梅蕊还依旧。插向鬓边斜。丰姿争似他。
上巳日六安放舟作
作者：张际亮
朝代：清

南方春早北方迟，渐近中原气候宜。柳色一湾风暖后，桃花三月燕来时。人同逸少非无感，地奉咎繇尚有祠。怀古难寻觞咏乐，芳辰坐惜片帆驰。
夜泊城门泷大风
作者：张际亮
朝代：清

山暗大风鸣，萧萧草木声。鱼龙翻峡黑，星月涌江清。客梦寒偏觉，乡心夜久生。并随流水去，百折绕滩惊。
张红桥画像诗
作者：张际亮
朝代：清

玉尺量才笑婉儿，当年择婿解声诗。渡江不见迎桃叶，水阁秋风卧病时。
洗象行
作者：张际亮
朝代：清

大象嵯峨势若山，小象碨礌冈与峦。清晨象奴骑象出，道傍观者墙堵环。沧波蹴踏地摇荡，下泅上踊非一状。象奴狎象如狎人，妇孺相对皆惆怅。传有二象前明遗，黄牙脱落余苍皮。此象驯良善驾辇，出与天子相追随，圣人首作百兽舞。余象十数亦就抚，岁时颁赐天厩钱，统以仪使居以庑。剥肤凿齿倩谁偷，遍体或恐成疮痍。年年此日放洗浴，淋漓戏水奔犀虬。有客因之三叹息，何限沧桑悲胜国。豹房虎圈恣盘游，山河转眼烽烟黑。当时闯逆呼象来，象怒不跪亦可哀。即今二象铜驼似，荆棘曾看晋阙灰。承平且莫多幽怨，请君观罢聊同饭。我皇谒陵崇孝思，今秋减责驼群健。
王文成公炮歌为兰屏比部作
作者：张际亮
朝代：清

围余二寸径一尺，十四字蚀铜华老。当时正抚田州还，八寨尚阻僮徭顽。仙台藤峡总瘴疠，铸此意岂威诸蛮。金精夜泣霹雳裂，惨澹洞溪鏖战血。故国沧桑独不磨，不朽忠勋视此铁。公昔手缚宸濠来，邮阳楼橹惊飞灰。仓皇忆赖青田在，卧病还山共可哀。征南再出劳王事，父老拜棺空涕泪。万树梅花缟素迎，生归庾岭犹天意。摩挲手泽无期年，今三百戴留苍坚。文琴李印共后先，比部好古世所贤。吾闻佛狼机，害为兵火最。金元以上史未闻，好事援经释以旝。从知此炮古岂无，世乱莫救城焚屠。兴亡在德不在器，嗟公所恃非区区。
舟中听雨
作者：张际亮
朝代：清

烟里晚濛濛，孤舟更北去。鸟啼荒岸竹，帆转平沙树。夜镫照暗水，雨声在何处。万籁如笙竽，岁华送迟暮。
虎圈行
作者：张际亮
朝代：清

君不见圆明园边有虎圈，三虎一豹参元熊，此皆恶兽最猛突，咆哮昔在深山中。深山猎火迹不至，择肉以食何枭凶。昼伏夜起若有伺，惨澹崖谷来雨风。谁有大力槛致是，圈中向人犹怒视。投以羊豕据地号，爪牙森动天萧骚。儿童百钱轻一顾，圈奴买醉嬉而去。圈奴饲虎如饲人，慎勿逸出伤吾民。
酒中书扇赠林二霈然
作者：张际亮
朝代：清

秋色苍然万里来，登高痛饱壮怀开。冯唐遇主思前事，李蔡封侯感下材。树老盘根尽龙虎，剑长腾气即风雷。樽前一醉斜阳尽，期汝悲歌市骏台。
闻雁
作者：张际亮
朝代：清

天涯独客久不归，昼思夜梦如无依。岂知碛雁有常候，秋南春北来去飞。一行乍见落日远，数声或度重云迟。去年江淮水淹溢，十室九户民苦饥。心知稻粱谋不易，嗟尔何处衔芦肥。幸因地暖避冰雪，得返朔塞鸣毋悲。东风二月花发时，走马亦有游侠儿。酒垆饮罢出门笑，弓箭在腰何所之。
黄鹤楼
作者：张际亮
朝代：清
体裁：五言律诗

日落楚云白，天清江汉秋。千帆出樊口，万里尽沧洲。我欲乘黄鹤，重寻崔李游。风尘更无地，独醉此高楼。
辛卯春余与松生于狮麓作别业数椽颜曰宾庐盖取去住无常之意
作者：张陶
朝代：清

同来徐孺子，小憩此宾庐。非止避尘市，亦堪供道书。云霞随去住，山水任樵渔。此外一无有，清风吹太虚。
古相思辞
作者：张霔
朝代：清

郎是天上云，随风东西南北游。妾是杯中水，泻地东西南北流。云游去作何方雨，水流但湿庭下土。土生相思草，恨郎归不早。雨湿合欢花，忘妾独在家。
抱瓮园偕龙东溟李霖臣孙君选王野鹤作残春诗值马大龛自都至
作者：张霔
朝代：清

几坐津头春水船，滔滔流水暮春天。偶逢京国飘蓬客，话到山人种杏田。积雨半庭双海鹤，浮云千里一风鸢。神仙富贵都休问，且醉桃花酒瓮边。
春日杂诗
作者：张霔
朝代：清

岁岁东海上，残春始见春。间吟梦草句，老作看花人。风雨三沽水，轮蹄十丈尘。槎飞仙岛近，不问五陵津。
晤赠姜西溟
作者：张霔
朝代：清

直道存先辈，真堪作史才。北门艰一晤，东海喜重来。心事春云散，声华晚菊开。高歌人莫测，呼我上繁台。
泛溪
作者：张霔
朝代：清

日落村边路，风凉溪上舟。居人多草食，钓叟几羊裘。一叶平生志，空江五月秋。客星今寂寞，烟永共谁游。
寄怀念艺弟
作者：张霖
朝代：清

江上不宜秋，秋容动深省。南岸枫叶丹，北岸荻花冷。天空无碧云，雁字排高影。举头送鸿雁，目断闲山迥。岂不羡奋飞，同群苦未整。吴江接楚江，愁思徒耿耿。
晚望
作者：张霖
朝代：清

万家炊不止，烟起半天横。海气东来合，云林北望平。风寒疑作雨，月黑早关城。小艇归何急，渔镫一路明。
赠陈握卿丁巳1797年改建南社文昌阁
作者：张青峰
朝代：清

城南奎阁半尘埃，百六年来复盛开。万丈文光齐北斗，千寻紫气贯三台。环山耸翠钟奇品，积水拖蓝育妙才。堪羡后昆能济美，先人曾此旧登台。
抵南安
作者：张青选
朝代：清

到此家乡近，一时怀抱开。滩随山势尽，人逐雁声来。回首西湖隔，关心白发催。明朝过大庾，应见岭头梅。
抵洛阳呈家兄
作者：张頫
朝代：清

十八年前地，重来路尚迷。时经春社后，人在汉陵西。道路悲萍梗，风尘误马蹄。乡思正萧索，何处又鹃啼。
人日渡瓜洲
作者：张预
朝代：清

鳞鳞轻绿满瓜洲，人日征帆逐去鸥。山引舟程初北向，水迎春色自东流。回风雷岸闻歌吹，积雪銮江感客裘。携得新年京口酒，晚灯试醉竹西头。
大风泊朱泾书以遣闷
作者：张预
朝代：清

昨夜月轮晕如磨，破晓颠风断帆路。平时软媚浅泾流，得势轩然能作怒。篙师系缆纵复横，断桥仆柳相支撑。忽闻急响堕船尾，惊禽跕跕冲波倾。我闻禽言行不得，去路关河莽难极。却怪长年利客行，盼断前头市烟直。日斜潮上云垂天，夕沽百钱醉且眠。来朝风色更谁料，不如挝鼓牵归船。
慈母堂前月一首宿晏城作
作者：张预
朝代：清

慈母堂前月，远照关山程。关山远复远，迢迢晏子城。登城一以望，白云千里横。清辉出云际，知共故乡明。安得平安字，一一月中呈。仰镜慈母颜，俯瞰游子行。朗鉴及发肤，危哉慎亏盈。月近慈母远，悠悠游子情。坐爱床前光，无促晨鸡鸣。
挽张之洞联
作者：张预
朝代：清
体裁：联

著弟子籍踰四十年，垂老不及门，公忍抛百辈孤寒，头白有人悲放仰；望京国程越三千里，大招未成赋，我能状个臣名德，汗青终古诵清忠。
登燕子矶
作者：张预
朝代：清

观音门外江风颠，惊涛断渡无行船。船头燕子何翩翾，谽谺下啄蛟鼍渊。空江无巢飞不前，回翔招我登其颠。十盘九曲如蚁缘，磴道一线开何年。忽然绝顶浮岚妍，孤亭岌岌撑如拳。荒坪草没层厓偏，断碑欲堕藤萝牵。亢石无阶谢雕镌，侧身俯江江浴天。天风狂吹山孤悬，我欲跨燕凌飞仙。燕兮敛翼不可鞭，但看鹳鹤横江骞。须臾返照来澄鲜，紫翠千里流无边。江南江北纷山川，冥冥闪闪沈苍烟。罗胸气象收万千，目力虽竭情流连。岩扃欲暝云帷褰，夕霏四敛天容蔫。下山皓月忽已圆，江光山气争回旋。兹游奇绝吾当传，归舟汲汲书长篇。诗成推篷歌叩舷，烟中燕尾犹涎涎。
登燕子矶
作者：张预
朝代：清
体裁：古风

观音门外江风颠，惊涛断渡无行船。船头燕子何翩翾，谽谺下啄蛟鼍渊。空江无巢飞不前，回翔招我登其颠。十盘九曲如蚁缘，磴道一线开何年。忽然绝顶浮岚妍，孤亭岌岌撑如拳。荒坪草没层厓偏，断碑欲堕藤萝牵。亢石无阶谢雕镌，侧身俯江江浴天。天风狂吹山孤悬，我欲跨燕凌飞仙。燕兮敛翼不可鞭，但看鹳鹤横江骞。须臾返照来澄鲜，紫翠千里流无边。江南江北纷山川，冥冥闪闪沈苍烟。罗胸气象收万千，目力虽竭情流连。岩扃欲暝云帷褰，夕霏四敛天容蔫。下山皓月忽已圆，江光山气争回旋。兹游奇绝吾当传，归舟汲汲书长篇。诗成推篷歌叩舷，烟中燕尾犹涏涏。
马谷山督部师挽诗
作者：张预
朝代：清

初闻生社祝封疆，忽听哀歌动路傍。旧部有情思寇借，神君无譣谶彭亡。黄埃散漫祅氛恶，碧血模糊古恨长。吴越遗黎同一哭，看公浩气亘天阊。迷茫天意镇如斯，岂独沦亡事可悲。遗爱在人谁食报，狱辞书盗恐成疑。归心未怯飞鸢堕，家法犹闻突骑驰。寂寞丹舆临发处，神鸦啼血绕灵旗。
马谷山督部师挽诗·其一
作者：张预
朝代：清

初闻生社祝封疆，忽听哀歌动路傍。旧部有情思寇借，神君无譣谶彭亡。黄埃散漫祅氛恶，碧血模糊古恨长。吴越遗黎同一哭，看公浩气亘天阊。
马谷山督部师挽诗·其二
作者：张预
朝代：清

迷茫天意镇如斯，岂独沦亡事可悲。遗爱在人谁食报，狱辞书盗恐成疑。归心未怯飞鸢堕，家法犹闻突骑驰。寂寞丹舆临发处，神鸦啼血绕灵旗。
弥陀寺
作者：张駥
朝代：清

参差摇竹影，胜地造香林。不觉尘方净，能生兴转深。佛坛著妙相，午磬响清音。佳境终难得，还同坐夕阴。
节妇郑氏诗
作者：张駥
朝代：清

才度春光年二十，绣帏便失鸳鸯偶。成仁祗在志能坚，取义从容名不朽。取义成仁乐自知，贪生惜死意何为。不存白发人间老，愿损红颜地下随。大慧早参仙女句，芳声倾动侍郎词。侍郎词赋本悠焉，仙女精神自蔼然。阿郑品同仙女并，嗟余才短鲰生更。强将斑管指中飞，共勒贞名传德行。
和联
作者：张骐
朝代：清
体裁：联

佳卉移栽如选色；异书借录抵徵歌。
和联
作者：张骐
朝代：清
体裁：联

奇书贪录如增产；佳卉分培当树人。
挽张之洞联
作者：张鸣岐
朝代：清
体裁：联

大名垂宇宙；无地起楼台。
挽高凤歧联
作者：张鸣岐
朝代：清
体裁：联

便作死生分，袖里短书怀老笔；与君离别意，春来绿树满天涯。
冷水岭
作者：张鸣珂
朝代：清

驰驱役尘劳，终朝因簿领。商略看山行，好梦蘧然醒。出郭渡溪流，清旷远人境。天晴秋气肃，雨过山容靓。空翠滴苍崖，浓染松杉影。层层路盘曲，不觉上高岭。俯视犹深渊，石级颇修整。山麓有人家，延客荐新茗。点以岩桂花，色香味俱永。多少在山泉，何如此间冷。
泛舟秦溪游兴善寺
作者：张鸣珂
朝代：清

叩舷恣幽讨，性僻耽林泉。晴旭丽朝采，暖破梅花妍。低篷何所诣，溪路相洄沿。云木乱无次，隐有疏钟传。来依妙香窟，冷赏咨秋烟。颇爱胜公书，腕力追平原。仿佛仙坛记，留证金石缘。苍松起幽籁，风动鸣孤弦。亭亭影交翳，浩气流眉间。
游理安寺憩松颠阁
作者：张鸣珂
朝代：清

蹴霞上层峦，屈曲缘萝磴。径转得名蓝，杰阁敞虚夐。万象入周眄，群籁息清听。茶臼石廊鸣，鹤梦闲房醒。历境不在高，要由立根定。郁郁青松姿，岂与孤花竞。天风响泬寥，上界笙箫应。何当携素琴，来和花间磬。
疏树
作者：张鸣珂
朝代：清

疏树漏残滴，晓凉人独行。草深寻废寺，云断见高城。静得山林意，空闻鸟雀声。徜徉足幽兴，卜宅慰余情。
蕉阴秋梦图
作者：张鸣珂
朝代：清

银河迢迢露华冷，残缸焰短漏声永。单衾瑟缩枕红蕤，月白珧窗澹无影。绿天未晓宵沈沈，井梧叶落秋风深。疏砧万户动遥响，梦魂遍绕蕉花阴。星稀雾暗悄难待，美人何处泪痕在。鸳鸯卅六隔圆波，环佩惺忪鬓丝改。何如选帐梅花根，云鬟泥笑倾瑶樽。双栖翠羽咽春韵，肠断罗浮挂月村。
丁酉除夕
作者：张鸿
朝代：清
体裁：古风

鼕鼕腊鼓和霜冻，长安游子作尘梦。对酒持杯不肯食，烛花自把残念送。少年意气真飞扬，青衫跋扈春风场。蓬矢桑弧四方志，云台麟阁千秋光。年去年来随俯仰，百事无成自怅惘。黄尘十丈长安高，心事埋没惟吾曹。何当飞上越王台，长缨手缚胡奴来。煌煌金印悬肘后，指撝卫霍如婴孩。世不我识时不与，会须痛饮三百杯。丈夫处世不得意，宁止诳语为人咍。日月苒苒不肯住，江南梅花开未开。
七十避寿宿宝岩寺二夜归途访蒋韶九登照山楼饮茗而归·其一
作者：张鸿
朝代：清
体裁：七言律诗

避喧独往宝岩泉，携得春萝石畔煎。桑下恰持三宿戒，炉边预订再生缘。雨中草长难除妄，风际橎翻好话禅。悟取老来安乐法，饥来吃饭困来眠。
七十避寿宿宝岩寺二夜归途访蒋韶九登照山楼饮茗而归·其二
作者：张鸿
朝代：清
体裁：七言律诗

湖滨一棹水回环，访友欣逢未闭关。学道同心求念净，登楼问主惜缘悭。麦收碎割壤黄衲，石削真呈澹赭山。何日共成无事汉，月明波静雨闲闲。
七月十五日偕黄香孙曾孟朴孙筱川胡君修方补帆游铁佛寺
作者：张鸿
朝代：清
体裁：古风

虞山秋七月，坠绿欲入水。云影划高下，豁若分天地。萧萧藏秋心，旷爽绝斌媚。松韵一天合，石径落空翠。萍影半渚叠，残波泫圆泪。枫人酣角酒，稚枝赪微醉。山环抱寺缩，树海借峰邃。咽泉下隙涧，耸岭变低涘。竹大鞭皱瘦，木湿耳肥腻。巨石蚀雨雪，扪纹读奇字。途崭折愈上，佛古瘦而峙。野犬惊冠服，狂吠引僧起。字辟沙砾间，门启松篁里。墙花补翠红，阶石驳赭紫。拓棂招岚色，倚树听山髓。遥田界方罫，秋禾耸青穟。风杨卷翠波，日葵耀黄帔。孤蛩泣雨急，小鸟啄花坠。投石危果落，踞树乾苔悴。渚鱼折波尾，林禽敛霜翅。鞋破丛棘钻，袂黄苦茶渍。清辉目既怡，狂谈泉始毖。纵唱杂啁哳，剖律发幽閟。桀石角勇爵，曲躬练真气。接高累九丸，步空跃三几。白棒光纵横，咄咄誇精粹。老拳搏败壁，互动恐梁圮。雄杰不可羁，懦子纵狂思。白日鞭阳鸟，黑月捉山魅。孤冷笑仙佛，秽腐唾富贵。生死闪电勘，恩仇碎泡似。风言进杂俎，谑谈标微义。是日遘中元，梵声作鬼祀。翠翘盂兰盆，白烧蝴蝶纸。士女恣肆览，村社煽选事。辟愚嗤群盲，选胜具四美。壹壹清言涸，苍苍夕容至。出门衣自飞，下坂屐无次。掉头拒孤钟，一杵惜别意。跌宕俗宜愕，旷廊天所使。沿途杂谣唱，松籁和秋吹。回望寺忽匿，暮霞断山臂。思险因默出，景峭入冥取。丛杂露奇丽，雕锼恣雄肆。谁作纪游篇，虞山张仲子。
三月十九日祝马湘伯九十九寿辰
作者：张鸿
朝代：清
体裁：七言律诗

昨夜荣光独斗魁，老人星正驻南台。大椿合庆千春节，灵杖平登百尺台。绛帐尊严闻乐聚，蛮溪矍铄据鞍来。扶风耆硕真邦瑞，百道红旗佐寿杯。
丙子春日
作者：张鸿
朝代：清
体裁：七言绝句

数点朱樱着地轻，绿苔寂寂少人行。竹窗宿鸟归来晚，时听藤棚落荚声。
为屈荆材题榖似先生寿册
作者：张鸿
朝代：清
体裁：七言律诗

相知廿载性温温，手泽搜藏重本原。返璧当时誇剧迹，归觥故事续贤孙。眼中纵属云烟过，庙内应如杯棬存。寄语使君好珍护，从来宗器出清门。
为庄秉汉大今题海客琴尊图
作者：张鸿
朝代：清
体裁：古风

海东偏隅君子国，其人轻武崇文儒。玉帛陈境百千载，待强托庇为先驱。石砮楛失主中国，平壤一战乞为奴。中朝政策戒骛远，改土辟地非庙谟。羁縻作藩守荒服，輶轩鱼雅来皇都。衣冠尚存晋唐制，啸咏时集嵇阮徒。贤主持觞招海客，云龙会合来天衢。琴弦尊酒作高会，风流不让西园图。是时白门辱城下，寇深此局吁已输。思虑想已及糖米，计尽聊复寄榼壶。鸡林八道作屏障，国门或可绝觊觎。书生谋国虑虽远，达官目笑嗤为迂。坐视三韩游麋鹿，空馀一卷流江湖。翠墨犹能寿咳唾，笠衫如见披髯须。剩有羊昙宝此卷，西州泪影留模糊。
为徐印士题徐逸骐先生墨迹
作者：张鸿
朝代：清
体裁：五言律诗

一卷蚊龙走，孤芳郁未伸。子孙尊手泽，笔墨耿精神。此是通天帖，宜防怀敕人。元和自有脚，野鹜不须珍。
为李镜字题张雨生画·其一
作者：张鸿
朝代：清
体裁：七言绝句

澹赭轻螺仿大痴，故山良友共分离。试看一角青青色，中有羁人惜别诗。
为李镜字题张雨生画·其二
作者：张鸿
朝代：清
体裁：七言绝句

林壑萧疏雅绝伦，赫蹄黯澹减丰神。徐娘风韵今犹在，想见当年玉树人。
为杨无恙题季今啬画
作者：张鸿
朝代：清
体裁：古风

子抱云霞质，而兼泉石缘。屐齿破苔色，碎绿满曾巅。西山有吾谷，烟岚幽且妍。秋来霜岭拭，丹黄绣谷填。粉墨一挥洒，岚翠神翩翩。朱栏度重碧，红叶飏微烟。谁为留茅屋，住处居谪仙。或言托豪素，不如卜筑便。松子倩猿摘，莎草伴鹿眠。但得专一壑，庶足乐馀年。宁知大地质，丛识相缠连。劫波有成毁，不仅悲海田。鉴赏溺卷轴，栖遁恋云泉。丘貉同一笑，风蛇枉相怜。何如随所寓，庶几得真诠。
乘风破浪图步杨濠叟原韵
作者：张鸿
朝代：清
体裁：古风

海波浩荡万里通，芦苇夹岸花蒙戎。水天一线白无穷，峨峨巨舰走西东。胸中芥蒂小吴淞，电掣雷击不藉风。牙旗高矗轩童童，人力直欲超天功。苍鹰赤雀称艨艟，欢呼杀贼江湖中。驱凫逐雁相追从，渺小不异经秋蓬。以今视昔难比踪，功名枉以百战终。丈夫志气堂堂锋，腾霄潜海声势汹。东方寇深将飞冲，健儿乘时决雌雄。黑铁赤血烟濛濛，暂将一洒扶桑空，壮哉宗生将毋同。
二月二十日党军在南门外与鲁军战·其一
作者：张鸿
朝代：清
体裁：七言绝句

重城严闭炮如雷，万众奔逃势若摧。独有樱桃花似雪，娟娟含笑倚春开。
二月二十日党军在南门外与鲁军战·其二
作者：张鸿
朝代：清
体裁：七言绝句

白头老母忆前年，避乱依依在膝前。此际孤儿独垂泪，炮声幸不达黄泉。
俞忏生避难至宜兴卒于途未知何病也以诗挽之·其一
作者：张鸿
朝代：清
体裁：七言律诗

白发毵毵老画师，坏衣破钵镇相随。一声磐召听经鹿，百尺松蟠抉石螭。如此清才原有自，难闻玄论痛长离。宝岩寺畔潺湲水，魂魄犹应恋此池。
俞忏生避难至宜兴卒于途未知何病也以诗挽之·其二
作者：张鸿
朝代：清
体裁：七言律诗

人道君痴君不痴，持心不愿世人知。逃禅老去思除障，游侠当时一露奇。冷隽吐辞多侧目，诙谐绝世恨无髭。重逢第一相询语，净土莲胎析我疑。
偶感
作者：张鸿
朝代：清
体裁：七言绝句

绿尽梧桐暑渐收，夕阳澹澹屋西头。秋来莫道无消息，昨夜凉风度小楼。
偶题·其一
作者：张鸿
朝代：清
体裁：七言绝句

万千世界尚生灭，众生哀乐何足论。悟彻维摩说法意，拈花微笑自无言。
偶题·其二
作者：张鸿
朝代：清
体裁：七言绝句

各人生死各人了，何苦为人作嫁衣。试读刻舟求剑语，不须棒喝已知非。
八月二日偕胡君修拿舟至徐市访黄谦斋既至风潮大作平地水骤至三四尺舟航不通宿三日始归每夜与谦斋衔杯话旧不异三十年前光景致足乐也惟檐霤声不绝棉稻恐成灾心悬悬耳·其一
作者：张鸿
朝代：清
体裁：七言律诗

小筼筜馆栖迟日，意气拿云不可量。一子已随君冥漠，四人共作鲁灵光。背镫坐听秋潮上，历劫回思春梦扬。欲问当年觞咏地，铜驼荆棘总凄凉。
八月二日偕胡君修拿舟至徐市访黄谦斋既至风潮大作平地水骤至三四尺舟航不通宿三日始归每夜与谦斋衔杯话旧不异三十年前光景致足乐也惟檐霤声不绝棉稻恐成灾心悬悬耳·其二
作者：张鸿
朝代：清
体裁：七言律诗

白茅江口怒潮来，万里奔腾声若雷。枉事裁湾滋议论，已成倒灌病污莱。沈沈万灶鱼虾戏，隐隐千村墙壁摧。一语欲同金鉴献，治江究异澹河灾。
冒鹤亭游虞山·其一
作者：张鸿
朝代：清
体裁：七言律诗

小别匆匆三十春，跫然空谷足音珍。须眉相视成先辈，蓑笠方知善逸身。严日阴阳供画稿，人云开合候词人。桧神传取星坛畔，雅集恐生白石嗔。
冒鹤亭游虞山·其二
作者：张鸿
朝代：清
体裁：七言律诗

回首长安醉酒眠，强颜搔发说当年。故人渐逐荼蘼尽，世事浑同薜荔牵。放眼千秋供一笑，安心斗室喜三禅。重逢他日知何处，恨少金焦笠屐缘。
军中需棉背心题诗赠之·其一
作者：张鸿
朝代：清
体裁：五言绝句

衣煖战士身，线缀深闺手。男女誓同仇，欢饮得胜酒。
军中需棉背心题诗赠之·其三
作者：张鸿
朝代：清
体裁：五言绝句

纵横十荡决，白刃万人飞。杀敌功成日，无忘保国衣。
军中需棉背心题诗赠之·其二
作者：张鸿
朝代：清
体裁：五言绝句

军旗闪电捲，寇马望风奔。爱国男儿志，何须挟纩恩。
军中需棉背心题诗赠之·其五
作者：张鸿
朝代：清
体裁：五言绝句

缝布绸缪意，装棉郑重情。服之永无斁，会听凯歌声。
军中需棉背心题诗赠之·其四
作者：张鸿
朝代：清
体裁：五言绝句

杀敌冲锋归，敌血不可洗。安得有大裘，遍裹壮士体。
午睡·其一
作者：张鸿
朝代：清
体裁：七言绝句

众绿沉沉竹阁前，午鸡啼过夕阳偏。小窗一觉萧萧梦，胜似依稀七十年。
午睡·其二
作者：张鸿
朝代：清
体裁：七言绝句

竹阴深处闭柴关，卧听蝉声心自闲。一枕北窗无梦迹，醒来转恨尚人间。
南归由京口至上海·其一
作者：张鸿
朝代：清
体裁：五言律诗

重到江南地，江声似梦中。发随尘境白，泪认箧衫红。星晓光争月，烟横阵断风。桃源在人世，不必问渔翁。
友人以天台蜜橘见贻实小而甘佳种也
作者：张鸿
朝代：清
体裁：五言律诗

闻道天台上，仙人种橘来。味甘骄石蜜，色艳夺黄梅。良友殷勤赠，老夫怀抱开。何时觅嘉树，归向故园栽。
听王勖生弹琴
作者：张鸿
朝代：清
体裁：古风

我爱王夫子，一麾适吾县。衰年畏人府，趑趄不敢面。矫矫吾宗英，双目炯如电。说项屡作介，御李欲自荐。折简忽辉毕，速驾如传箭。应召登高堂，觑面类古彦。枯桐横三尺，炉香凝一线。初弹我若忘，细听意入幻。两弦先和谐，十指后揉辗。春禽破晓啼，幽泉出林溅。音圆天可通，节高调任变。嚣市与空山，境随声自转。于喁尽天籁，筝琵实下选。乾坤莽干戈，桃源托虚羡。虞山鼙鼓喧，松弦况失传。广陵今得闻，深惭未钻研。斗笠采樵翁，松林会重见。
听雨戏仿石湖
作者：张鸿
朝代：清
体裁：七言绝句

听雨虚堂夜气沈，芭蕉如鼓竹梢琴。纵饶做得千般响，只是凡夫拟议心。
和嘉有辞家
作者：张鸿
朝代：清
体裁：五言律诗

鞞鼓震天下，飘零莫问家。浮生知有几，国难尚无涯。才尽诗难和，愁深酒待赊。入山思避世，失喜见桃花。
和岑有常重阳奉母游青山寺原韵
作者：张鸿
朝代：清
体裁：五言律诗

闻道重阳日，言登故国山。扶舆随老母，策杖叩荒关。落叶坠风急，寒云守石难。感时如梦里，避乱恨人间。
和徐少逵近作·其一
作者：张鸿
朝代：清
体裁：五言律诗

守疆百里蹙，避地万方难。日月逝何速，干戈祸水阑。麦萎缘雨甚，枫艳待霜寒。杀敌幸宵梦，忧心枕上宽。
和徐少逵近作·其二
作者：张鸿
朝代：清
体裁：五言律诗

牵率因多累，浮沉屡易居。野蔬甘夜饭，苦酒渍吴裾。雨洒檐前弹，雷轰云际车。湖山都寂寂，何处学樵渔。
和杨无恙·其一
作者：张鸿
朝代：清
体裁：五言律诗

襄年忘世事，不复问时宜。卜宅先求石，看松日绕池。买邻逢季雅，献句况微之。璧月寒梅影，萧疏尔我师。
和杨无恙·其二
作者：张鸿
朝代：清
体裁：五言律诗

冬柯堆落叶，暮竹噪归禽。腊雨胜无雪，寒花宝似金。对兹幽寂景，共作倡酬吟。莫恨丛篁尽，余家有茂林。
和沈逸叟咏江湾一二八忠烈墓
作者：张鸿
朝代：清
体裁：七言律诗

一瞑吴淞死若休，英灵驱浪替阳侯。转轮人鬼天三厄，震世功名土一丘。风雨犹闻呼杀贼，朝廷无奈竟忘仇。樵夫指点相挥泪，何日重关雪涕收。
和黄谦斋南头巷对月·其一
作者：张鸿
朝代：清
体裁：五言律诗

为避干戈扰，来看山水清。晨风甘草味，夜月喜林明。独觅泉三叠，时闻鸟一鸣。闲行忘世乱，肩上瘦筇横。
和黄谦斋南头巷对月·其三
作者：张鸿
朝代：清
体裁：五言律诗

仓卒西湖畔，田家借草卢。灭烟防鸟过，照电续镫馀。所友田园叟，聊谙种植书。何时烽火靖，长此卜邻居。
和黄谦斋南头巷对月·其二
作者：张鸿
朝代：清
体裁：五言律诗

陨星惊昨夕，劫浪纪今秋。鹿触蕉求伏，狐鸣火作篝。殃鱼徵定数，伥虎恨奸谋。因果天然律，何须报世仇。
和黄谦斋南头巷对月·其四
作者：张鸿
朝代：清
体裁：五言律诗

居乡饶野趣，咏物少诗才。邀影愁无酒，招凉意筑台。风来摇树怯，露下湿衣猜。对此萧寥景，惟思潋滟杯。
和黄谦斋杂咏八首·其一
作者：张鸿
朝代：清
体裁：五言绝句

秋风生豆荚，疗饥同黍稷。莫轻篱间物，亦有活人力。
和黄谦斋杂咏八首·其七
作者：张鸿
朝代：清
体裁：五言绝句

上为松花菌，下为茯苓根。百尺凌云质，自有贤子孙。
和黄谦斋杂咏八首·其三
作者：张鸿
朝代：清
体裁：五言绝句

凌云节本高，蛰地柯不改。龙孙展神力，鞭石塞东海。
和黄谦斋杂咏八首·其二
作者：张鸿
朝代：清
体裁：五言绝句

鸡头同鸭脚，银杏伴金桃。虚名遍天下，白眼空自豪。
和黄谦斋杂咏八首·其五
作者：张鸿
朝代：清
体裁：五言绝句

未尝凋胡饭，舌端恨负负。君有黑云馀，炊为老夫口。
和黄谦斋杂咏八首·其八
作者：张鸿
朝代：清
体裁：五言绝句

山栗倚岩桂，相合生清芬。兰鲍成于习，君子慎所薰。
和黄谦斋杂咏八首·其六
作者：张鸿
朝代：清
体裁：五言绝句

叶捲翠云嫩，根抽白玉香。试问南头巷，何似青泥坊。
和黄谦斋杂咏八首·其四
作者：张鸿
朝代：清
体裁：五言绝句

峨山有蹲鸱，可代辟谷方。兵火祸未已，备作劫馀粮。
喜倚虹来城·其一
作者：张鸿
朝代：清
体裁：五言律诗

岁暮思我子，惠然惊肯来。棹舟先霰雪，迎客赖黄梅。冷讯花无恙，寒嫌酒不才。旧醅依约在，郑重待君开。
喜倚虹来城·其二
作者：张鸿
朝代：清
体裁：五言律诗

诗酒卅载事，冰霜腊月天。相逢温旧梦，不复记残年。朱实砂争艳，寒筠碧逾鲜。试拈荒寂景，共话妙真诠。
喜雨
作者：张鸿
朝代：清
体裁：七言绝句

吴棉垂绝忽生回，卧听檐声亦快哉。想到白云铺亩日，摘花歌自梦中来。
因病不能送弟葬诗以哭之·其一
作者：张鸿
朝代：清
体裁：七言律诗

北风猎猎马行迟，念尔登山老泪垂。临穴未能恣号哭，拊床只恨病支离。黄泉依母应知乐，白云漫山亦助悲。痛极自思我衰甚，人间小别不多时。
因病不能送弟葬诗以哭之·其二
作者：张鸿
朝代：清
体裁：七言律诗

十年少我偏先折，长夜思君永不忘。冯衍半生常抑抑，子由少日自堂堂。金筹唱谷三千石，玉麈挥兵八尺床。多难正逢百忧集，歼良宁独一家伤。
壬申中秋月蚀和钱梦苕韵·其一
作者：张鸿
朝代：清
体裁：七言律诗

三更绛蜡已成灰，拜月秋筵枉自开。黑白分明真性在，盈亏消息劫波回。云帷半捲金钩箔，雾袖斜遮玉镜台。人事滔滔圆与阙，青天碧海不须哀。
壬申中秋月蚀和钱梦苕韵·其二
作者：张鸿
朝代：清
体裁：七言律诗

倦揩老眼向胡灰，丹桂云中自在开。千里婵娟都幻妄，两仪盈缺亦轮回。姮娥依旧辰临镜，坡老当年夜倚台。今古往来同此月，莫言欢乐与悲哀。
壬申元日
作者：张鸿
朝代：清
体裁：七言律诗

莫愁烦恼蔓难删，观物随缘胜闭关。松桂支离随小草，阶除明净类秋山。黄花苒苒瓶中老，朱实垂垂槛外殷。真妄若知无别处，眼前万事自闲闲。
外部直宿·其一
作者：张鸿
朝代：清
体裁：五言律诗

襆被宿郎署，弹冠惜岁华。风沈中夜鼓，雷转早朝车。世乱殊无极，吾生自有涯。徘徊托清咏，宫树已啼鸦。
外部直宿·其二
作者：张鸿
朝代：清
体裁：五言律诗

所思不可理，永夕独盘桓。雨柝晓尤急，秋灯残更寒。随人学俯仰，待梦出悲欢。怕听沧桑说，谈瀛泪未乾。
娇女诗
作者：张鸿
朝代：清
体裁：古风

阿森吾娇女，美慧乃无匹。牙牙学语时，已知亲书帙。蛇年耶北征，欲言尚口吃。吾象挂蛎壁，哑哑禁呵叱。耶归投怀中，远别转亲昵。问年方二龄，已不视梨栗。三岁痛失母，顿足泪泉溢。为娘作功德，喃喃诵胡佛。倚床见耶哭，牵衣坐耶膝。耶眉不容蹙，耶泪不容出。睹此娇且憨，益复哽以咽。去年还故乡，瞥见垂秀发。堂前共嬉戏，弱弟偕出入。陈书问奇字，舐墨弄柔笔。剪纸作花鸟，买瓶藏蟋蟀。指挥如成人，小婢不敢忽。长者见阿森，抚摩云仙骨。少者见阿森，亲爱若甥侄。吾母爱阿森，寝起在一室。吾妹爱阿森，诙谐斗仓卒。吾弟爱阿森，读书相督率。何时来耶前，亲与为沐栉。寄言与阿森，趋行慎勿疾。衣寒加吴棉，食饵戒崖蜜。诗成寄阿森，归梦已飞越。
季子悲昙以劫后桃三字作小印与其名季厚焘为谐声索赋二截句刻印旁亦他年印史中一段佳话也·其二
作者：张鸿
朝代：清
体裁：七言绝句

沧海扬尘知几回，凤翎扫得玉成堆。蓬莱闻有千年实，待取麻姑手捧来。
寄曾孟朴
作者：张鸿
朝代：清
体裁：七言律诗

燕市相思逐暗尘，江南归梦往来频。荷喧池上诗情澹，兰艳樽前酒意新。踪迹蓬飞难合并，身名樗散独轮囷。名园高会如前日，悔作长安羁旅人。
对雪适无恙诗来酬之
作者：张鸿
朝代：清
体裁：七言律诗

雨后西风捲玉尘，怯寒独坐举杯频。空中着色原如梦，眼底生花莫当春。竹压翠梢三尺亚，梅呈红意一分新。纷纷消长须臾事，且作尊前袖手人。
寿庞芝符六十
作者：张鸿
朝代：清
体裁：七言律诗

日月堂堂相逐行，互看白发已丛生。鹤徵曾续康乾录，鹿隐能为龙凤评。元鹄泪高风自远，瘦松骨出雪争清。贞元朝士都零落，借祝千年酒十觥。
寿杨在田六十
作者：张鸿
朝代：清
体裁：五言律诗

拔剑万夫雄，乘时建事功。诗书弃糟粕，矛戟郁心胸。奇侠纵横气，高龄矍铄翁。晚晴人世重，百岁祝重逢。
寿汪冠瀛六十和原韵·其一
作者：张鸿
朝代：清
体裁：七言律诗

樽酒休教负此辰，一杯聊复寿芳晨。寒凝诗骨孟东野，醉杂仙心贺季真。白发无私成老辈，桃花何处避秦人。长吟即是延年诀，看取推敲自在身。
寿汪冠瀛六十和原韵·其二
作者：张鸿
朝代：清
体裁：七言律诗

吴地原为山水州，过江名士不须求。篱边一菊淩霜立，林外孤钟伴月流。如此襟怀堪掷麈，阿谁标格称同舟。八年相长惭虚度，妄识依然似暴流。
寿王书衡亲家六十集玉溪生句·其一
作者：张鸿
朝代：清
体裁：七言律诗

家近红蕖曲水滨，贾生才调更无伦。回看屈宋由年辈，不道刘卢是世亲。检与神方教驻景，惟书亥字予时人。何当共剪西窗烛，一一莲花见佛身。
寿王书衡亲家六十集玉溪生句·其二
作者：张鸿
朝代：清
体裁：七言律诗

一片琼英价动天，只应江上独婵娟。为凭何逊休联句，莫见洪厓又拍肩。玉检赐书迷凤篆，五云章色破巴笺。生平风义兼师友，供酒祝公千万年。
寿赵穆士太夫人七十和原韵
作者：张鸿
朝代：清
体裁：五言排律

斯世方多事，此身知在何。寿延添向往，德进补蹉跎。幼少能持重，纷华历不剧。垂髫心镇定，戏綵乐婆娑。草泽惊蜂起，朝廷胜虎苛。青裙忧破碎，白发任挪挲。身似辙间鲋，魂同釜底鹅。救亲凭气壮，履险觉颜酡。宝帐嘉辰结，璇闺盛服佗。乌衣门赫奕，马粪族谦和。游子衣添线，苍头廪纳禾。持家诸自理，处事不嫌多。户外鹤盈盖，庭前雀守罗。荣枯经阅历，喧寂绝嗔呵。磐石千年色，贞松百尺柯。园林超燕谷，孙子拜鸡窠。植树时扶杖，观鱼或被蓑。白华欣有什，古井誓无波。绛帐传坤范，青琴按古歌。英才齐列席，教育咏中阿。路缕当年辟，嗟摩百倍过。颓澜谁作障，挽日望挥戈。晚岁求玄旨，安身有定科。虚空求正觉，方便入禅那。心静渐生慧，神圆可免疴。跻堂兼问道，法雨盼滂沱。
小姑山
作者：张鸿
朝代：清
体裁：古风

故乡日以远，江水日以深。沿途表幽赏，寓兴忘归心。浩荡方极目，中流耸孤岑。赤石剥春涨，白云冠丛林。岸坼狭磴仄，菁密朝日阴。蕴真托想像，标趣迈登临。竹帛须际会，仙灵复杳沈。暂取俄顷赏，谁能忧古今。
小除夕喜雪
作者：张鸿
朝代：清
体裁：五言律诗

得雪意已足，况更春未临。松添寒际韵，竹递静中音。去疾胜天露，入田如丱金。只愁梅半放，冷压蕊难禁。
岁暮怀人诗·其三
作者：张鸿
朝代：清
体裁：古风

吾与君直言，各如意欲出。奇文及疑谊，可否斠若律。同嗜在乐府，志与骚雅壹。蜀鸟空山音，黯黯写瑶瑟。
岁暮怀人诗·其五
作者：张鸿
朝代：清
体裁：古风

王郎善言哀，平居常戚戚。忧周婺忘纬，吊稽赋闻笛。世变正多事，君子自失职。风雨昼如晦，鸡鸣警魂魄。
岁暮怀人诗·其四
作者：张鸿
朝代：清
体裁：古风

曾子虎豹质，文采郁彬璘。林屋既雅逸，图籍复纷纶。妙辞唱白云，高谈淩青云。愿子勖光彩，庶以张吾军。
己亥六月偕言酉三黄香孙游芦沟桥
作者：张鸿
朝代：清
体裁：七言律诗

百丈长桥压浑河，黄尘策骑斗城过。萧萧落日明灵庙，宛宛长虹卧浊波。近市戍楼荒寂寞，安澜河卒醉婆娑。晓来月也沧桑感，无复诗人负手哦。
己卯元日赠杨无恙兼简瞿氏兄弟潘稼孙用老杜病后遇王倚饮赠歌韵
作者：张鸿
朝代：清
体裁：古风

白发垂垂人不识，万里漂流忽重见。握手矢喜颜色在，低头绝念纷华羡。回首去年元旦日，卧病桂林成老贱。皮骨都从劫后存，腰脚惟剩梦中健。名山景物涎空垂，秋云滋味尝应遍。时见兵车四出驰，急听军鼓中原战。民心奋迅猛于火，国脉艰危脆如线。壮士犹闻忍饥冻，老夫何忍安餐膳。涉秋北返晤诸子，厚意煖人胜肴馔。高情驰札代乞米，馀事徵诗试裁练。抵掌犹存蕴藉姿，病足难陪真率晏。闲话长安数故人，出没浮沉入涡漩。北风时送元规尘，未敢重题缟纻眷。江南消息春已回，燕谷梅花会相见。
庚子五月出都感怀·其一
作者：张鸿
朝代：清
体裁：七言律诗

妖火星星燎九重，庙堂擘画自雍容。白莲宁敢嗤邪教，青犊翻教作选锋。岂有黄公能压虎，总缘元女喜乘龙。东林流寇前朝案，沧海扬尘果再逢。
庚子五月出都感怀·其二
作者：张鸿
朝代：清
体裁：七言律诗

大清门外挂冠来，回首觚棱泪眼开。守卫原知无伋分，大昆未愿作胡灰。乐车倘许逢真赏，庄栎犹堪效散材。自是飞鸿志天外，藩篱燕雀任疑猜。
归君涵以季今啬画索诗云赠王勖生者
作者：张鸿
朝代：清
体裁：古风

老夫昨作虞山游，草木飒飒风飕飕。山容豁露献真色，铅华尽扫天人俦。松柏黛色翠欲滴，碧玉钗股佳人头。枯树黑叶幻鬼蝶，随风欲落翩还留。矮松长竹作山带，赭黄环束天子裘。小枫赭醉红一点，纵无万绿胜石榴。归来斐几列长卷，眼中风景毫端收。对此烟墨寄遐想，一棹欲买吴江舟。左琴右酒蓬窗底，狂歌大噱拉王侯。脚靴手板聊尔尔，何如策杖寻林邱。此山蜿蜒青十里，足有佳处堪倡酬。秋山招隐王孙语，引题欲与今啬谋。上追小山成故事，丛桂不让淮南秋。
归来
作者：张鸿
朝代：清
体裁：七言绝句

将军百战赋归来，金甲閒抛任绿苔。回首沙场如梦里，为谁辛苦上云台。
忆儿
作者：张鸿
朝代：清
体裁：五言律诗

叠椅为城主，持盘学饼师。莲饕堪作字，竹骑喜能驰。见字垂双目，题糕动两颐。长安秋雨夜，时梦此痴儿。
惜春
作者：张鸿
朝代：清
体裁：七言绝句

垂老心情尚惜春，对花深恨委芳尘。庸知春色年年在，不断花前恋恋人。
惜花诗和泽芝·其一
作者：张鸿
朝代：清
体裁：七言律诗

珊珊玉骨谪群仙，莫把飘零问后先。红豆剖心情不尽，丹萱树背忿难蠲。金铃著意文楼角，宝瑟弹愁画阁前。谁信碧桃东海上，千年红颊永团栾。
惜花诗和泽芝·其七
作者：张鸿
朝代：清
体裁：七言律诗

怕听秋风欲采莼，何堪此日已残春。绿芜漠漠天涯恨，红镜盈盈旧日颦。想界散花谁着体，爱河生浪亦前因。纵教吴苑生荆棘，犹有钿车拾翠人。
惜花诗和泽芝·其三
作者：张鸿
朝代：清
体裁：七言律诗

桑下浮屠到处家，飘摇踪迹似飞花。垂垂春梦三眠柳，漠漠浮云十丈沙。至竟天心无厚薄，只缘雾眼混瑜瑕。飞仙犹抱扬尘恨，落溷飘茵总有涯。
惜花诗和泽芝·其九
作者：张鸿
朝代：清
体裁：七言律诗

落尽樱花怕卷帘，宫中齐唱两头纤。坐愁碧幄难遮日，早起青衾懒拥缣。雅有丽情怜醋醋，绝无佳会号鳒鳒。痴云梦蝶寻香去，又听惊投石上签。
惜花诗和泽芝·其二
作者：张鸿
朝代：清
体裁：七言律诗

桂殿西头凤阁东，蓬山万里信难通。坐看芳草成愁碧，愿作春泥葬落红。银烛销磨今夜月，玉箫商略昨霄风。花开花谢年年惯，百啭流莺怕再逢。
惜花诗和泽芝·其五
作者：张鸿
朝代：清
体裁：七言律诗

芳洁由来遇鸩媒，留春无计惜春回。荼蘼殿艳鸳帏恨，胡蝶眠香凤帚猜。碧字乞阴书玉简，金茎入梦赐霞杯。年来悟透空花旨，心事拿云一例灰。
惜花诗和泽芝·其八
作者：张鸿
朝代：清
体裁：七言律诗

莫向红楼怨别离，五更钟鼓误芳期。兰芽径簇东风宠，桂子堂空夜月疑。银海波涛犹未定，珠皋环佩倩谁遗。长安原有春如海，雨打霜欺自不支。
惜花诗和泽芝·其六
作者：张鸿
朝代：清
体裁：七言律诗

朱竿斜矗锦翩翻，万紫千红尽感恩。只恨绿阴催艳色，忍教红雨送芳魂。盈盈檐际拚珠坠，脉脉筵前似息言。共问东风怨狼藉，封姨粉泪也成痕。
惜花诗和泽芝·其十
作者：张鸿
朝代：清
体裁：七言律诗

愁听风雨夜来声，满地梨花无限情。杯影惜蘼春一寸，笛声伴杏月三更。元都依旧刘桃尽，辽郭全非丁鹤惊。最是不堪回首处，春城嘉会说飞英。
惜花诗和泽芝·其十一
作者：张鸿
朝代：清
体裁：七言律诗

蓬莱宫阙彩霞深，锦灿云明仙漏沈。白日当天人自倦，黑风起海凤难禁。冰霜何处寻松节，旦莫原知尽槿心。满地胭脂须珍惜，苍苔明日不堪寻。
惜花诗和泽芝·其十二
作者：张鸿
朝代：清
体裁：七言律诗

俗李夭桃岂匹俦，绿章未达怨灵修。蝶魂抱日帘成海，鸾舞回风镜作侯。萍蒂万丝多转侧，苕华一日即浮休。麻姑长爪多嬉戏，莫为桑田作杞忧。
惜花诗和泽芝·其四
作者：张鸿
朝代：清
体裁：七言律诗

彩云宝殿五更寒，百丈朱幡保护难。雨急只闻莺宛转，风高谁问蝶悲欢。奇香惆怅尊前忆，绝艳凄凉镜里看。六曲屏山人意倦，暗弹珠泪惜春残。
感怀·其一
作者：张鸿
朝代：清
体裁：七言律诗

浣纱溪畔互招邀，嘲柳评花暮复朝。身入汉宫忘拥背，腹垂楚殿斗纤腰。绝无蘅杜酬韩寿，悔把蟕蠵赠董娇。且自买珠空谷住，天寒翠袖怯轻绡。
感怀·其一
作者：张鸿
朝代：清
体裁：五言律诗

莽莽乾坤大，偏难着此身。鸡鸣感君子，兰佩托佳人。心迹双双寂，风云日日新。拾身皆有责，毋使泪沾巾。
感怀·其二
作者：张鸿
朝代：清
体裁：七言律诗

月地云阶事渺沈，蓬山遥隔影难寻。金针鸳绣原同谱，玉麈兰言自赏音。绿鬓休教忘镜约，白头先已写琴心。海枯石烂寻常事，那及痴情尔许深。
感怀·其二
作者：张鸿
朝代：清
体裁：五言律诗

秋月团圞影，秋闺婀娜身。梦闻偷药怨，泪忆倚楼人。病后心香灼，离中诗笔新。波光应自惜，先与寄红巾。
戊戌初夏夜闻布谷声甚多昔所无也
作者：张鸿
朝代：清
体裁：五言律诗

鸲鹆巢东鲁，杜鹃啼洛阳。微禽占治乱，至理实微茫。地气先机见，童谣古谶详。博通惭二哲，未敢问何祥。
戏作兰笙橼图自题·其一
作者：张鸿
朝代：清
体裁：七言绝句

不堪回首问西风，情石三生总幻空。一掬红棠断肠泪，和烟收入画图中。
戏作兰笙橼图自题·其二
作者：张鸿
朝代：清
体裁：七言绝句

他生未卜此生休，薄倖名成载酒愁。从此江南一轮月，团圞怕上倚秋楼。
拉夫
作者：张鸿
朝代：清
体裁：古风

身穿灰布衣，头戴灰布帽。革带缭肩胁，腰悬匣子炮。驱逐数百人，盰目作前导。拗手缚于背，鞭笞如获盗。行人倏奔散，群鸦喑不噪。低语拉夫来，藏匿求井灶。闻出营门时，官长严相告。意在求游情，慎勿及倪旄。乡民愚无识，相惊大兵到。但求一身免，不惜乘韦犒。取舍惟上下，生死在颠倒。痛苦叩九阍，深远向谁报。
挽丁君湛·其一
作者：张鸿
朝代：清
体裁：七言绝句

山衬松衫路夹槐，北门驰道豁然开。一绳如画斜阳里，愁忆当年织路来。
挽丁君湛·其二
作者：张鸿
朝代：清
体裁：七言绝句

泉下双栖志不违，白头伉俪竟同归。他年化鹤归来日，定作鸳鸯拍水飞。
挽丁芝孙·其一
作者：张鸿
朝代：清
体裁：五言律诗

何事姑苏去，翻为羁旅人。临危无一语，小别既千春。秘笈旧山物，名园静圃邻。遥知瞑目候，定有泪沾巾。
挽丁芝孙·其二
作者：张鸿
朝代：清
体裁：五言律诗

战血流天地，死丧何足论。共知朝露福，转笑养生言。无奈良朋去，浑如秋叶翻。寂寥谁与语，严桂月黄昏。
挽俞君实方伯
作者：张鸿
朝代：清
体裁：五言律诗

一生惟谨慎，大事不糊涂。斯语评前哲，如公洵合符。春风与人语，末世此翁无。回首长安日，卅年春梦呼。
挽印霞上人·其一
作者：张鸿
朝代：清
体裁：古风

问师何处来，云自来处来。问师何处去，云自去处去。真如自流转，无来亦无去。
挽印霞上人·其二
作者：张鸿
朝代：清
体裁：古风

若云师已去，破山仍在此。若云师未去，问师在何处。一指竖虚空，请下一转语。
挽叶叔谦
作者：张鸿
朝代：清
体裁：古风

人云公死公不死，温温者貌犹在眼，霭霭者言独在耳。谓公不死公已死，四大和合忽解散，魂兮归天骨归土。吾谓如公亦可死，人生七十古来稀，风电迅转洵常事。吾谓如公实不死，儒者精魄贯天人，来生仍作古君子。
挽屈荆材
作者：张鸿
朝代：清
体裁：古风

忆自龙蛇岁，我从东海归。君来寓燕谷，朝夕玉麈挥。世事痛纷扰，学术沦衰微。稽首皈大雄，内典作佩韦。子持净土宗，圣号宣巍巍。予析惟识义，烦恼终斐斐。相对默不诤，但求息其机。敬子性敦笃，信愿世所稀。一入锲无舍，如以食疗饥。不落名字相，无念其庶几。惜为衣食驱，终如马受鞿。奔走风尘中，事与愿相违。维摩忽示疾，寸心莲台飞。精神归乐土，尘世谢依依。嗟予囊朽质，永隔清净辉。欲闻狮子吼，朔风助嘘唏。
挽归英侯
作者：张鸿
朝代：清
体裁：五言律诗

酷吏造冤狱，虞山哭大冯。渊鱼徒察察，塞马太匆匆。幸有文章在，能回身世穷。古今多志士，双泪落西风。
挽沈石友·其一
作者：张鸿
朝代：清
体裁：五言律诗

屡读逸民传，如亲野鹤姿。性情得天厚，姓氏畏人知。茧指因治砚，偻身为咏诗。风流嗟歇绝，独立泪双垂。
挽沈石友·其二
作者：张鸿
朝代：清
体裁：五言律诗

去年结寒社，酬倡若忘形。诗老发逾白，心狂眼总青。胸中容几辈，谈次有馀馨。化鹤归来否，迟君雅集亭。
挽王书衡亲家·其一
作者：张鸿
朝代：清
体裁：古风

秋风江上来，桂花落如雨。明知秋气至，忽感长别苦。哀音迅以厉，入心如强弩。回忆廿载前，意气隘天宇。谈笑如一瞬，弥天付黄土。
挽王书衡亲家·其三
作者：张鸿
朝代：清
体裁：古风

我初识君时，君在长沙门。教育百年计，擘尽探其源。吾邑方塔下，亦复立学幡。迂触达官怒，千里求手援。雷霆下文字，扫荡云雾昏。遂建文化基，深受君子恩。至今入学者，感激无复论。结交三十载，重之以昏姻。道义与文字，窃比于古人。世事多变幻，往复果与因。我法缠二执，变易患有身。羡君大解脱，久屈得一伸。逍遥无生宇，浩荡随缘春。谛视泡起灭，勿复泪沾巾。
挽王书衡亲家·其二
作者：张鸿
朝代：清
体裁：古风

君年六十八，我年六十五。相差三岁强，衰病况未愈。尘世将脱离，重泉追步武。魂魄相视笑，文字互吞吐。此乐不可说，九原应起舞。
挽石东虞·其一
作者：张鸿
朝代：清
体裁：七言绝句

东湖南畔结茅庐，蓑笠临流伴老渔。转胜蒙庄濠濮上，不知鱼乐亦知鱼。
挽石东虞·其三
作者：张鸿
朝代：清
体裁：七言绝句

当年汲古本为邻，遗址曾寻湖水滨。吊古伤今同一梦，西风双泪莫沾巾。
挽石东虞·其二
作者：张鸿
朝代：清
体裁：七言绝句

三徙成名著美谭，养鱼遗策在江南。西湖一舸鸱夷智，不为千金哭次男。
挽程子与夫人
作者：张鸿
朝代：清
体裁：五言律诗

颊上添毫手，当年范最良。孤星传妙笔，圆月现灵光。点染偕夫婿，烟云作道场。音容瞻母氏，遗墨剩凄凉。
挽苏梯云
作者：张鸿
朝代：清
体裁：五言律诗

离乱始投契，往来复结邻。狂惊四座客，颓老一壶春。入世惟堪醉，辞官自喜贫。诗魂应恋恋，潭畔月如银。
挽萧阮生
作者：张鸿
朝代：清
体裁：五言律诗

在昔萧夫子，风流世绝伦。清芬遗一老，刚节屈千人。古道耿相照，灵光忽作尘。哀哉失仪范，不觉泪沾巾。
挽蒋孟谷
作者：张鸿
朝代：清
体裁：古风

子父与我父，夙以道义友。邑中有大役，先后相奔走。浚川测高下，拯馑分升斗。相从不言劳，黾勉称二叟。春秋遇佳日，煮茗虞山右。幽秀小梅岭，盍簪悉黄耇。我时侍杖履，灵素恣击扣。二老痛颓坏，相见泪沾袖。乾坤迭反覆，世乱丁阳九。闻子忽溘逝，悲风入户牖。生命本空幻，世缘徒纷纠。洒落归太虚，不异脱锁杻。九原如有知，掀髯开笑口。
掘壕
作者：张鸿
朝代：清
体裁：古风

虞山青峨峨，城带束其腰。福地避兵祸，自诩历三朝。雄师忽弅集，掘壕徵急徭。铁锸陨星下，泥担联虹挑。旁有垂白叟，呜咽手相招。泣指父母墓，白骨撑翘翘。薪及泥中棺，遑问田间苗。抆泪相慰藉，暴风不终朝。劫波浩浩来，人鬼均莫逃。况兹值国难，孤棹捲烈飙。努力渡此厄，白日终昭昭。虎豹在路旁，慎勿言哓哓。
无恙属题岱顶观云图
作者：张鸿
朝代：清
体裁：古风

万峰林立倚碧霄，黑云严锁山之腰。泰安城头暗如漆，唐槐汉柏瘖不骄。倏忽雨师严驾至，白羽万箭如射潮。我时独立泰山顶，当头旭日红霞烧。俯视尘世付一喟，天人眼界宜超超。是时庚子方八月，北方烽火冲惊飙。山灵变幻出奇诡，与目相遇风水遭。山河大地本虚耳，聊复适意供逍遥。天穷人厄宁足论，坡公适被我侪嘲。披图恍惚似昨日，梦中犹有烟云招。
无恙馈西湖莼菜
作者：张鸿
朝代：清
体裁：七言律诗

西湖莼菜翠丝凉，好友携归劝我尝。薄采筠篮持问馈，想乘画舸恣相徉。羹调千里凭斟酌，风起吴江较短长。毕竟鲈鱼非俊物，未堪相伴水云乡。
春寒梅无开意简无恙
作者：张鸿
朝代：清
体裁：五言律诗

小园梅几树，消息尚朦胧。春意疏枝蓄，花光密蕊融。崚嶒任争雪，烂漫待培风。开落寻常事，都归造物功。
春雪
作者：张鸿
朝代：清
体裁：七言律诗

重城犹自雪纷纷，匝地浓阴不可分。轻薄因风随舞絮，迷离蔽日胜浮云。争春梅柳都无色，画粉楼台自策勋。毕竟寒威能几日，隔林红已逗斜曛。
晚步
作者：张鸿
朝代：清
体裁：古风

落日照西山，赭紫上沙面。稚松顺岭腰，苍翠作山缘。孤亭立烟中，暮色自远见。明灭入丛树，乾叶随残片。对此径寸光，缅想人世变。百年同一瞬，沤泡讵足恋。城外钟磬音，心迹倏旋转。徘徊松林月，已上梵王殿。
晚过小三合
作者：张鸿
朝代：清
体裁：古风

向晚步幽麓，南风送微凉。缘罔如荠树，随云为黑苍。瘦松立矿野，赭花媚斜阳。旁有磊磊石，菭衣染微黄。疑是云林子，笔墨留幽光。此景足珍赏，徘徊樵径旁。日暮不能去，归鸦下平冈。
有感用前韵·其一
作者：张鸿
朝代：清
体裁：五言律诗

万马奔腾际，沙场辟万山。雷排林外炮，火沸月中关。战事今为烈，军谋亦未难。庙堂长策定，凯唱伫云间。
有感用前韵·其三
作者：张鸿
朝代：清
体裁：五言律诗

回家问何日，夜夜梦虞山。泉寂溪成壑，云深石作关。侧闻非类逼，转觉择邻难。纵有桃源在，犹嫌尘世间。
有感用前韵·其二
作者：张鸿
朝代：清
体裁：五言律诗

五月桂林住，蹉跎负此山。登临恨病足，耸峙胜雄关。遁世秦人近，携家蜀道难。但求飞将在，设险寸心间。
望慎妹来
作者：张鸿
朝代：清
体裁：五言律诗

同母昔有四，今存只两人。催颜惊白发，溯梦惜青春。尊辈闻呼惯，衰年觉懒真。伸眉能几度，扶杖待河滨。
朱敏人同年县长闻将辞职
作者：张鸿
朝代：清
体裁：五言律诗

薄植惭樗质，长才遘乱时。世人皆欲杀，廉吏不可为。先哲宜高蹈，齐年惜别离。虞山堪官隐，归辔盼迟迟。
杨无恙捐无恙二字金印助国用作诗颂之
作者：张鸿
朝代：清
体裁：七言律诗

故人久隐水云乡，孤愤捐金二字章。宁羡悬腰矜斗大，不辞束腹度粮荒。爱钱奴辈真堪杀，嗜血忠魂暗相望。七十老翁恨衰甚，梦中匹马入沙场。
枇杷·其一
作者：张鸿
朝代：清
体裁：七言律诗

江南嘉果盛朱荣，驿骑星夜入帝京。花下闭门橘树远，盘中堆实玉浆盈。晋宫露色含金母，汉殿风香谥蜡兄。闻道相如多渴疾，东园载酒会相迎。
枇杷·其三
作者：张鸿
朝代：清
体裁：七言律诗

海舶携来远馈贻，色香双绝味如饴。莲心冰胜寒泉李，瓠齿甘逾大谷梨。金弹露痕京国重，玉盘风味故园思。离离一树江南熟，忆否清阴晚翠时。
枇杷·其二
作者：张鸿
朝代：清
体裁：七言律诗

怅望西园别思深，露阶晚翠自成阴。火齐结处迟樱荐，水递来时先李沈。新擘琼浆清夏气，旧题碧叶认冬心。棠梨冰齿频婆脆，未抵扶南一树金。
枇杷·其四
作者：张鸿
朝代：清
体裁：七言律诗

梅风流味到琼筵，五月江南进果船。饷远偏临长史帖，索居枉展校书笺。箕山香熟来青鸟，蜀道花残忆杜鹃。赋罢上林只惆怅，相如病渴已经年。
桂林和李嘉有思归·其一
作者：张鸿
朝代：清
体裁：五言律诗

只觉日易逝，兼闻寇益深。梦回忘异域，客去恋跫音。病榻愁中度，家书天外寻。此间鲜鸟语，更忆竹林禽。
桂林和李嘉有思归·其二
作者：张鸿
朝代：清
体裁：五言律诗

传来燕谷讯，依旧竹中门。未晓巢谁占，差知屋尚存。花开犹汉树，人过尽夷言。重叠良朋意，何时共举樽。
桂林唐蔚芝过访·其一
作者：张鸿
朝代：清
体裁：五言律诗

不意荆蛮地，重温谈笑缘。五惊身健在，相视鬓皤然。啼鸟风笳避，残花雨泪溅。莫嗟垂暮日，犹望中兴年。
桂林唐蔚芝过访·其二
作者：张鸿
朝代：清
体裁：五言律诗

孔孟守家范，知公喜不禁。卅年瘏苦口，千圣续深心。卫道天应鉴，同声世可尊。愿为树木计，百载见森森。
梦中偶成
作者：张鸿
朝代：清
体裁：七言绝句

山河大地起无明，元电都从动相生。若向动前求境界，无言无象又无名。
次韵和冠瀛仲联雨中过我
作者：张鸿
朝代：清
体裁：古风

衰年爱幽僻，独坐惟娱影。喜雨意忽动，诵佛心自警。二子有清才，各辟诗中境。游神在唐宋，俯视身居顶。吟声与古融，禅味拒人领。得句梦亦喜，阅世心转冷。有我百年侣，惟心六识屏。回念桔槔人，踏水继朝暝。今夕得少休，万喧胜一静。
残月
作者：张鸿
朝代：清
体裁：七言绝句

残月朦胧几曲棂，簟波如水烛如星。五更风雨桃花落，何处秋萤上画屏。
汪兵部属疾
作者：张鸿
朝代：清
体裁：七言律诗

北地春秋故故迟，佳人卧病守空帷。百忧沉醉非中圣，五藏见垣无上池。莫问素芸嗟散落，只馀紫桂补清羸。素衣怕受缁尘涴，梦赠江南柳一枝。
沈北山入狱
作者：张鸿
朝代：清
体裁：七言律诗

消息南来泪暗垂，槛车四处走飞骑。敢云吾党多奇节，又空中朝失狱辞。三代消息存海国，群贤名字锢朝碑。娥眉谣诼寻常事，怕见沧桑清浅时。
泊烟台和鹤亭
作者：张鸿
朝代：清
体裁：七言律诗

峨峨巨舰泊烟台，城郭依然泪眼开。白日丽天云作旆，碧山环海水成杯。黄炉怕认诗人迹，画角犹传故将哀。太息神洲天险尽，夕阳明灭独徘徊。
洞庭湖
作者：张鸿
朝代：清
体裁：七言绝句

浪花如雪到船分，湖水腾空欲化云。助我北风三百里，一杯遥属洞庭君。
浙江潮
作者：张鸿
朝代：清
体裁：古风

钱塘之潮天上来，平吞吴越声若雷。北决长堤潮力竭，不待铁弩驱潮回。潮乎潮乎归何地，蛟龙腾踔须臾事。倏忽滩头海若藏，七日黄河赤龙至。
游仙·其一
作者：张鸿
朝代：清
体裁：七言律诗

淮南霞举上璚宵，月佩星冠拥侍僚。飞剑斩蛟江左重，吹箫引凤大郎娇。朝朝靧面红桃雪，夜夜归心碧树潮。莫说神州多弱水，跨麟乘鹤自逍遥。
游仙·其三
作者：张鸿
朝代：清
体裁：七言律诗

丁甲神兵只自誇，天符枉召阿香车。拖肠淮鼠原无胆，昂首神鳌自砺牙。风刃霜轮甘堕落，金科玉律惜参差。碧桃早识封姨恶，悔作瑶阶旌节花。
游仙·其二
作者：张鸿
朝代：清
体裁：七言律诗

玉枢高捧领群仙，宝箓元文秘九天。先遣赤龙迎柳毅，莫教白雀跨张坚。八公丹表淮王起，三岛黄云汉使旋。毕竟登盘只仙李，蟠根月窟已千年。
游仙·其五
作者：张鸿
朝代：清
体裁：七言律诗

月斧云斤动九天，芙蓉城郭倚秋烟。当关猛将谢仙火，横海灵槎太乙莲。万劫长埋金鹤泪，九宫枉费玉蚨钱。蓬莱方丈知何在，回首沧桑意惘然。
游仙·其四
作者：张鸿
朝代：清
体裁：七言律诗

懒向潇湘领洞庭，鹤符手捧赴丹廷。玉龙鳞甲颓云白，金虎欃枪扫地青。元女奇书竟何益，黄公神咒忽无灵。岳阳楼上乘鸾过，愁倚西风玉笛听。
游仙诗·其七
作者：张鸿
朝代：清
体裁：七言绝句

江南第一洞天尊，管领茅君得道原。黄白本非无上法，随缘笑语授儿孙。
游仙诗·其三
作者：张鸿
朝代：清
体裁：七言绝句

元霜捣尽意含羞，凭仗云翘作蹇脩。总为刘纲登九府，蓝桥不惜玉浆求。
游仙诗·其三十一
作者：张鸿
朝代：清
体裁：七言绝句

独划灵符召紫霆，万重妖雾扫沈腥。袖中更有飞虹剑，斩得西山大小青。
游仙诗·其三十三
作者：张鸿
朝代：清
体裁：七言绝句

裴航玉杵悔前盟，赢得诸天薄倖名。劫火洞烧情不断，泪波如雨泻云英。
游仙诗·其三十九
作者：张鸿
朝代：清
体裁：七言绝句

昨夜新颁服气方，玉山无复种仙粮。莫怜臣朔饥将死，自喜偷桃阿母旁。
游仙诗·其三十二
作者：张鸿
朝代：清
体裁：七言绝句

绛帕蒙头绾玉簪，出山万里道缘寻。归来真诀浑忘却，祗觅丹砂鍊白金。
游仙诗·其三十四
作者：张鸿
朝代：清
体裁：七言绝句

空山结伴诵灵文，得道青华拜帝君。只为洞天争管领，呼龙拔剑斗风云。
游仙诗·其九
作者：张鸿
朝代：清
体裁：七言绝句

叱石成羊事失传，流霞饮尽證顽仙。白猿洞里偷神箓，赢得三年禁足禅。
游仙诗·其二
作者：张鸿
朝代：清
体裁：七言绝句

九转丹成上鹤鸣，天师职掌重瑶京。绿章判尽通明殿，只恨人间米贼名。
游仙诗·其二十
作者：张鸿
朝代：清
体裁：七言绝句

露布云章奏玉宸，荡魔归去跨麒麟。九天敕赐黄金册，第一钟山青骨神。
游仙诗·其二十七
作者：张鸿
朝代：清
体裁：七言绝句

纠正头衔植柏台，骑来青鹿玉为鞍。南游持节炎洲去，未赐清凉一粒丹。
游仙诗·其二十三
作者：张鸿
朝代：清
体裁：七言绝句

万里云天枉驾轮，童初馆里避群真。汉宫鸡犬多凡骨，祇许长安道寡人。
游仙诗·其二十二
作者：张鸿
朝代：清
体裁：七言绝句

九宵宫阙震丰隆，速驾飙轮越海东。铸就黄金铃十万，朱幡高挂避罡风。
游仙诗·其二十五
作者：张鸿
朝代：清
体裁：七言绝句

葛陂掷杖化为龙，一入壶中愧老翁。不道壶中天地窄，壶公犹自逊鹅笼。
游仙诗·其二十八
作者：张鸿
朝代：清
体裁：七言绝句

九天使者驾云軿，闪闪金牌护紫霆。闻道寿光新受敕，缚将百魅显真形。
游仙诗·其五
作者：张鸿
朝代：清
体裁：七言绝句

中条奉召上西京，白蝠原从混沌生。夺舍又闻成铁拐，神丹九转鍊蓬瀛。
游仙诗·其五十
作者：张鸿
朝代：清
体裁：七言绝句

丹成九转脱樊笼，侍从登天有八公。宝玦自矜龙种贵，却教守厕曰华宫。
游仙诗·其八
作者：张鸿
朝代：清
体裁：七言绝句

南山玉柙散馀香，回首人间感海桑。低语金轮同度劫，太阴幸得鍊形方。
游仙诗·其六
作者：张鸿
朝代：清
体裁：七言绝句

仙馆巍峨启易迁，尊官骈进万千员。老彭耻与群儿戏，一卧空山八百年。
游仙诗·其十七
作者：张鸿
朝代：清
体裁：七言绝句

散尽天花作道场，玉笙吹劝碧霞觞。何如少歇霓裳舞，传与人间辟谷方。
游仙诗·其十九
作者：张鸿
朝代：清
体裁：七言绝句

广寒宫殿集群真，抹月批风恣笑嗔。归去偷閒吹玉笛，平章梅雪几分春。
游仙诗·其十二
作者：张鸿
朝代：清
体裁：七言绝句

似闻媒妁倩天孙，跳脱双双结两鸳。为恐蓬莱风雨恶，星河遥隔订仙婚。
游仙诗·其十五
作者：张鸿
朝代：清
体裁：七言绝句

绛云宫阙集冠裳，扫荡群魔别有方。传与天蓬元帅咒，临河胜否诵高王。
游仙诗·其四十
作者：张鸿
朝代：清
体裁：七言绝句

蓬莱黯淡黑云遮，十万飞天尽药叉。寂寂洞天春未去，罡风吹散碧桃花。
游仙诗·其四十二
作者：张鸿
朝代：清
体裁：七言绝句

万户千门桂树开，闲携玉斧上瑶台。纵教修得团圞月，无奈天倾地陷来。
燕园牡丹藤花盛开和李敬与韵
作者：张鸿
朝代：清
体裁：七言律诗

荒园一角锁莓苔，春入名花次第开。宛似父兄培子弟，得教桃李作舆台。风流客共珠为唾，富贵天将玉作埃。绝艳原知无妒意，绿阴亲为护持来。
燕园种牡丹
作者：张鸿
朝代：清
体裁：七言绝句

雪皓霞明锦作堆，俨然富贵逼人来。平生不作执鞭想，只为奇葩屈一回。
燕谷三婵娟室图
作者：张鸿
朝代：清
体裁：七言绝句

怪石轮囷云作态，老松偃蹇雪为装。三婵娟室今何似，剩有寒梅数点黄。
燕谷漫兴·其一
作者：张鸿
朝代：清
体裁：七言绝句

坐卧荒园近十春，白松苍石绝纤尘。老夫聊尽维持力，留待他年爱护人。
燕谷漫兴·其二
作者：张鸿
朝代：清
体裁：七言绝句

手植东来二尺松，十年已见万针浓。会看老盖冲霄去，莫问萧萧白发翁。
狄味霞无子遗训不立后非有得于道者不能也
作者：张鸿
朝代：清
体裁：古风

无后为不孝，语自先圣贤。古来宗族法，我意殊不然。人生天地间，萍水偶相连。神去体亦朽，废灭如秋烟。名德尚虚妄，皇论子孙缘。贤者固无涉，不肖为人怜。矫矫狄夫子，不为俗说牵。祭葬任后死，长唉归黄泉。遗产付族人，毋使牙角穿。近闻新朝律，男女平其权。继承均子女，古谊辟奇偏。社会洵少进，究未得真诠。何如弃眷属，独学无生禅。
猛虎行
作者：张鸿
朝代：清
体裁：古风

猛虎泰山下，初生如野鼠。畏人窜草木，捕者不敢拒。有司托仁慈，纵之入平楚。目恃德化醇，可使渡河去。爪牙日长养，犬彘任吞咀。狐狸为羽翼，熊罴为徒侣。通衢立搏人，白额洵神武。帝阍守者谁，气类本尔汝。谓虎知善恶，搏噬择而取。谓虎力猛挚，豺狼不敢侮。达官庆相告，此虎天所予。取威与定霸，人将不如虎。谁知板楯蛮，潜身弯白弩。誓心寝与食，慎重不轻举。彀矢待其来，一发必饮羽。虎死不足惜，人惜为虎误。养虎必贻患，吁嗟不敢语。
环翠小筑成诗以落之·其一
作者：张鸿
朝代：清
体裁：七言律诗

小筑三间隐茂林，疏棂曲槛绝尘侵。邻墙恨碍看山眼，园树欣符养士心。孤鹤避烟茗梦远，千花待雨草痕深。来春裙屐寻芳地，有否幽人负手吟。
环翠小筑成诗以落之·其二
作者：张鸿
朝代：清
体裁：七言律诗

古堞参差架远山，疏林苍翠自相环。稚松已具干霄势，荒石如呈入世颜。种树删枝分曲直，栽花随径任回弯。众擎建设寻常事，不信朝堂布置艰。
甲午七月感事·其三
作者：张鸿
朝代：清
体裁：七言律诗

横舸百丈驾飞楼，巨浪长风渤海头。万里烽烟腾赤蜃，五更星月落苍虬。犬羊肆诈原天性，幕府筹边亦少谋。今夜青燐三万点，牙山西畔语啾啾。
甲午七月感事·其二
作者：张鸿
朝代：清
体裁：七言律诗

当年烽火耀天起，曾乞严师跨海临。蒯聩无知争卫国，元康多难启戎心。天朝既画擒王策，下国应存守险箴。不信楼船忽飞渡，钟山王气久消沈。
甲午七月感事·其六
作者：张鸿
朝代：清
体裁：七言律诗

阿瓦贡无金象塔，广南封绝玉嶙符。百年藩服都分裂，一士东南枉叹吁。枢府和戎尊上策，强邻齁睡任酣呼。梦中忽向天阍叩，手请长缨缚此胡。
甲午七月感事·其四
作者：张鸿
朝代：清
体裁：七言律诗

阵云黯澹接江边，越海提师到汉川。雅有孙歆传露布，枉教杨仆号楼船。千秋猿鹤从军怨，百队鱼龙跋浪天。闻道至尊宵旰甚，夜阑犹盼捷书传。
甲午九月出都·其一
作者：张鸿
朝代：清
体裁：七言律诗

依然怒马出长安，一领青衫泪未乾。漫说凤池添姓字，惊闻鳄海起波澜。请缨枉被嗤风汉，筹国原知有达官。只恨北来消息恶，严关烽火逼云端。
甲午九月出都·其二
作者：张鸿
朝代：清
体裁：七言律诗

莫言朝事费平章，身世如斯亦可伤。罗隐当年频下第，相如无奈作赀郎。官卑报国知无分，秋老还家兴自长。独有天边一轮月，相思犹照小筼筜。
画兰自题
作者：张鸿
朝代：清
体裁：七言绝句

荆棘天涯七不堪，国香零落似红昙。春风恐有王孙恨，莫问江东郑所南。
画墨桂自题赠云史
作者：张鸿
朝代：清
体裁：七言绝句

手展齐纨吉语誇，广寒闲折一枝斜。常娥听罢霓裳舞，聊赠人间淡墨花。
画竹题赠黄谦斋
作者：张鸿
朝代：清
体裁：七言绝句

新篁斜放两三竿，风雨狂翻欲住难。墙外孤松千尺雪，掀髯袖手倚云看。
画雨竹自题
作者：张鸿
朝代：清
体裁：七言绝句

夜雨空阶点滴微，漏声入梦误依稀。醒来捉笔追虚景，恰似青鸾蹋翅飞。
病中有感
作者：张鸿
朝代：清
体裁：五言律诗

末疾乐祈死，残年任苦煎。有钱方子女，无病即神仙。朋友五伦冠，精神千古传。瞿昙修道日，家累必先捐。
瞿良士嘱题其先德浚之先生虹月归来图
作者：张鸿
朝代：清
体裁：古风

我家素有嗜书癖，琅环福地善本多。子孙继起恣搜集，双芙阁上相吟哦。咸同寇乱渡江去，焚香芦苇犹摩挲。乞米易薪苦相逼，巧取豪夺知奈何。同时施桥诸宗老，喁前于后声相和。惜哉同付兵火劫，泪洒仙蠹空滂沱。剩有灵光巍然在，文选音义双嵯峨。世间好物难永保，贪着宜为佛所诃。展君此图三叹息，阅人成世如观河。陶斋既坠文字障，艺风亦复因缘魔。愿君慎重择付托，他年载酒还相过。
碣滩夜泊
作者：张鸿
朝代：清
体裁：五言律诗

独向碣滩泊，萧然清客魂。月明山转暗，夜静水逾喧。碎石渡头峙，孤灯岩腹昏。读书声隐隐，应是出云根。
自君之出矣
作者：张鸿
朝代：清
体裁：古风

自君之出矣，东流日似水。思君如西山，一重一千里。
芦沟桥十六韵
作者：张鸿
朝代：清
体裁：五言排律

锁钥神京重，津梁广术通。芦沟留古碣，桑水绕灵宫。野店围荒竹，危堤振断蓬。鳌蟠亭突兀，狮峙石玲珑。过浪沙成镜，连天地卧虹。谁教开海禁，从此叹涂穷。寂寞黄尘道，凄凉碧树丛。颓城明落日，远角度长风。独对萧条景，因思圣武功。报仇征胜国，因垒耀元戎。直破蠮螉塞，齐弯辟历弓。当年曾驻马，大业定飞龙。弧矢威常厉，蛮夷心可攻。何时雪国耻，莫与启皇衷。火厝谁移积，葵微枉效忠。登桥凭四顾，晓月影濛濛。
苦热
作者：张鸿
朝代：清
体裁：五言律诗

此日足可畏，爞爞势欲然。造因真火狱，失节羡冰山。莫卜清凉宅，时逢褦襶颜。惟心能却暑，趺坐守禅关。
落花·其一
作者：张鸿
朝代：清
体裁：七言绝句

开落匆匆花自伤，与人相较似彭殇。春风惜少评量识，谁与人花判短长。
落花·其二
作者：张鸿
朝代：清
体裁：七言绝句

欲向人花判短长，春风枉自费评量。人花尽入邯郸枕，试读南华第一章。
落花八首寄和无恙·其一
作者：张鸿
朝代：清
体裁：七言律诗

委地谁能辨重轻，追思春色枉峥嵘。芳姿坠溷难言命，落叶飘烟共有情。访艳诗迟悲杜牧，饯春酒醉饮公荣。可怜风雨连番恶，狼藉阶前已一生。
落花八首寄和无恙·其七
作者：张鸿
朝代：清
体裁：七言律诗

深深庭院已黄昏，忍看阶前万点痕。投井徒增亡国耻，坠楼犹是报君恩。随风谁挽香魂住，入土还留玉骨存。欲向禅关空色相，先从人境转尘根。
落花八首寄和无恙·其二
作者：张鸿
朝代：清
体裁：七言律诗

东风万点捲残红，掩映馀霞落照中。纵令飘茵成艳果，会看抱蔓入枯丛。金铃难护三更雨，玉笛谁吹五月风。薄暮倚栏人独立，伤春心事问谁同。
落花八首寄和无恙·其八
作者：张鸿
朝代：清
体裁：七言律诗

问讯春光归不归，只留春泪上征衣。画堂人去诸缘寂，深院莺啼百事非。红雨飞时兼落絮，绿阴浓处挂斜晖。忍将凤帚空阶埽，妆点林间白板扉。
落花八首寄和无恙·其四
作者：张鸿
朝代：清
体裁：七言律诗

碎玉残香百不辞，传来消息不胜疑。成灰空付漫天劫，埋骨难忘入地悲。飘泊关山凭所寄，追随鸾燕更留谁。劝花莫作邯郸梦，梦醒黄粱也是痴。
蒋乾山水
作者：张鸿
朝代：清
体裁：七言律诗

岁暮天昏雪塞涂，往来旧宅傍西湖。荒芦就煖花垂项，老树淩寒粟起肤。蓬脚倚篙防失岸，桥头持荩或行沽。分明在眼卅年事，尽入冥鸿一幅图。
补帆以丹砂秋葵一株见赠
作者：张鸿
朝代：清
体裁：七言律诗

西风犹自到庭柯，镜里芳颜想半酡。密叶倾阳留绛雪，旧装入道谢黄絁。鍊砂作瓣殷笼火，向日融光绿榇莎。莫道秋花容易落，春英难必赤心多。
观鱼
作者：张鸿
朝代：清
体裁：五言律诗

偶以饼投水，群鱼戢戢临。拯饥如粥厂，整队若军林。各具优游趣，全无得失心。濠梁除妄念，此乐不难寻。
贞孝亭独坐思妹·其一
作者：张鸿
朝代：清
体裁：五言律诗

漠漠山亭坐，匆匆六十年。读书两雏影，离母一灯前。倏忽成陈迹，形骸隔宿阡。重逢试屈指，晓梦与黄泉。
贞孝亭独坐思妹·其二
作者：张鸿
朝代：清
体裁：五言律诗

独占山林胜，微闻松柏香。暗泉咽樵径，远磬度禅房。魂魄犹应恋，乾坤与共长。徘徊能几度，岭上已斜阳。
赠姚古凤·其一
作者：张鸿
朝代：清
体裁：七言律诗

唱罢阳关唤奈何，邮亭驻马暂悲歌。无多涕泪恐惊世，如此风波尚渡河。历下亭前秋后柳，大明湖上雨中荷。当时好景君须记，异日沧桑感慨多。
赠姚古凤·其二
作者：张鸿
朝代：清
体裁：七言律诗

长亭分手夕阳天，飞絮游丝绕玉鞭。共约读书贞晚节，莫教忧国损华年。桃源无地忘秦汉，诗社前朝忆月泉。惜别伤时各无语，南西门外柳如烟。
赠王义门
作者：张鸿
朝代：清
体裁：七言律诗

万里长安自今古，三秋孤客莽风尘。微吟心事多幽怨，小病天涯倚故人。如此华年徒寂寂，自惭傲骨尚嶙嶙。南溟不假垂天翼，斥鴳何缘叩帝宸。
赠王西亭·其一
作者：张鸿
朝代：清
体裁：七言绝句

艰难巨劫起无明，大乘还须博爱成。记取如来真实语，少年愿力要峥嵘。
赠王西亭·其三
作者：张鸿
朝代：清
体裁：七言绝句

一枰茅舍较轮赢，战鼓喧阗四海惊。待到闭奁收子日，当时黑白为谁争。
赠王西亭·其二
作者：张鸿
朝代：清
体裁：七言绝句

子丹逝去芝孙死，转瞬江边满地笳。指点逍遥游上树，春风枉恨紫藤花。
赠种菊庐山人辛圃·其一
作者：张鸿
朝代：清
体裁：七言绝句

一帘寒日半帘霜，冷澹丰姿灿烂妆。草木讵云无佛性，随缘也解斗秋光。
赠种菊庐山人辛圃·其三
作者：张鸿
朝代：清
体裁：七言绝句

丹白纷披锦作堆，湘帘斐几向人开。秋风夺尽黄金色，想是东篱避债来。
赠种菊庐山人辛圃·其二
作者：张鸿
朝代：清
体裁：七言绝句

灌水剔虫经百日，评花品叶只三旬。西风帘外低徊客，惭对携锄担粪人。
赠苏州屈怀白仿杨诚斋体·其一
作者：张鸿
朝代：清
体裁：七言绝句

怀白讲易有师法，梦里三爻吞在胸。恨我年已七十二，若能减半定想从。
赠苏州屈怀白仿杨诚斋体·其三
作者：张鸿
朝代：清
体裁：七言绝句

三才通贯帝王师，况复中多革命辞。消灭圣贤真学问，朱家八股李家诗。
赠苏州屈怀白仿杨诚斋体·其二
作者：张鸿
朝代：清
体裁：七言绝句

五行大义探天窟，流转江湖千百年。失礼古云求诸野，谋生术或道所传。
赠苏州屈怀白仿杨诚斋体·其四
作者：张鸿
朝代：清
体裁：七言绝句

圣人演道物无遗，卦象彖爻及系辞。莫怪韦编要三绝，何人能出此圈儿。
赠谢乐天女弹词·其一
作者：张鸿
朝代：清
体裁：七言绝句

紫泥壶茗上春台，浅笑轻颦扇半开。白发毵毵温旧梦，也曾消受眼波来。
赠谢乐天女弹词·其三
作者：张鸿
朝代：清
体裁：七言绝句

琢玉双垂鬓影松，银环摇曳倍玲珑。闻根别具聪明性，不让秋波笼罩功。
赠谢乐天女弹词·其二
作者：张鸿
朝代：清
体裁：七言绝句

遮颊檀槽露浅红，定场指点认春葱。笑谈别有温黁味，不在轻笼慢撚中。
赠谢乐天女弹词·其五
作者：张鸿
朝代：清
体裁：七言绝句

绿绒双辫玉肩分，霞袂风开百和熏。今夜善人桥下水，鸳鸯波面盼归云。
赠谢乐天女弹词·其六
作者：张鸿
朝代：清
体裁：七言绝句

清暑珠喉赖玉鱼，小园花木迓仙舆。飞琼自是乘鸾客，双袖天风学步虚。
赠谢乐天女弹词·其四
作者：张鸿
朝代：清
体裁：七言绝句

扶病珊瑚夜色沈，西罗衫子怕风侵。花丛多少惊蝴蝶，谁解铃幡一片心。
送庞絅堂银台·其一
作者：张鸿
朝代：清
体裁：七言律诗

朝衫抛却著荷衣，千里秋风一棹归。霖雨未酬天下望，莼鲈自寓哲人机。尚湖柳浪和烟起，虞岭松花作雪霏。世上缴矰何足虑，从来黄鹄自高飞。
送庞絅堂银台·其二
作者：张鸿
朝代：清
体裁：七言律诗

高卧西湖湖水滨，逍遥山泽作闲人。试看蜡屐聊成癖，无复缁衣欲化尘。百果桑麻尽地力，一编文献述先民。大臣自有居乡度，报国无分出处身。
送杨云史南试·其一
作者：张鸿
朝代：清
体裁：五言律诗

送子江南去，归心先故乡。兰惊秋客梦，桂折少年香。蹂躏鱼龙队，飞扬翰墨场。锦标属健者，愧我鬓毛苍。
送杨云史南试·其二
作者：张鸿
朝代：清
体裁：五言律诗

文字江山助，科名经济尊。无人识古意，与子发狂言。世乱正无极，斯怀不可论。西风黄菊暮，相约举芳樽。
送翁叔平相国
作者：张鸿
朝代：清
体裁：五言排律

西京父子相，东海帝王师。刚节显恭忌，高门平韦推。凤雏称绮岁，豹采郁奇姿。骥足黄金阙，龙头白玉墀。风标秋岳峻，文藻彩霞披。诚谨修臣范，端严结主知。张皇濂洛绪，辅导舜尧资。圣学求黄发，中兴定赤眉。同光神武远，启沃大功垂。慎密司枢务，精详判度支。两朝崇柱石，一德镂盘彝。巨鳄东溟起，贪狼北地窥。老谋忘曲突，急劫值残棋。忍谤忧疑日，沈机险厄时。孤忠天可鉴，劳续后方思。独立温公惧，群谗伯纪危。优崇汉几杖，闲退宋宫祠。萧洒归田赋，高寒水调词。长安云眷眷，故国月迟迟。此去江南晚，荷香献寿卮。
送董眉叔赴鄂·其一
作者：张鸿
朝代：清
体裁：五言律诗

海上胡尘合，尊前客泪垂。乱思治日远，别悔见时迟。桂烛销金盏，松醪冻玉卮。当筵重叠语，未足尽相思。
送董眉叔赴鄂·其二
作者：张鸿
朝代：清
体裁：七言绝句

武昌城下花如雪，阊阖门前柳作烟。浩浩长江一千里，行人愁上木兰船。
重九卧病口占·其一
作者：张鸿
朝代：清
体裁：七言律诗

丈室萧然绿上苔，霜风晴日好徘徊。闲看黄菊疏兼密，陡觉重阳去又来。醉后懒吟常落帽，病中健梦喜登台。欲明时节因缘理，请向西山举酒杯。
重九卧病口占·其二
作者：张鸿
朝代：清
体裁：七言律诗

闻道诸公作雅游，青山无恙入双眸。茱萸插鬓成高会，林壑藏泉助远秋。野衲可能清似鹤，江涛遥望小于舟。振衣千仞冈头客，极目蓬莱应泪流。
长安有狭邪行
作者：张鸿
朝代：清
体裁：古风

长安有狭邪，乃在城西隅。幽径辟朱邸，青楼夹通衢。入门玉作砌，叩户金为铺。中有婵娟子，自名倾城姝。月珠约花额，虹壁融罗肤。金张诸豪贵，车马闲且都。百万碧玉钏，千万翠羽襦。黄金何足贵，难买颜欢娱。鞠跽升华堂，主人骄难扶。星眸睨左右，夜梦倚白榆。王母开口笑，莲骁共投壶。诸子非泰筮，吉语相为谀。莞尔开颜哂，荣赏如分符。主倦欲送客，众客容次且。云有不腆物，备赏苍头奴。得收为厚幸，誇耀及妻孥。宾朋相告语，指日登天涂。吁嗟世间人，狭邪诚足趋。
长崎观朝颜会
作者：张鸿
朝代：清
体裁：七言绝句

碎锦团枝碧玉丛，果然人巧胜天工。秋风秋雨篱边物，一渡蓬莱便不同。
闻十九路军战胜喜作·其一
作者：张鸿
朝代：清
体裁：七言律诗

淞水东西战阵开，万旗捲雾炮轰雷。长江正诩投鞭断，武士翻歌弃甲来。黄族健儿献身手，欧洲列国转惊猜。衰年杀敌惭无力，儜看旋师举祝杯。
闻十九路军战胜喜作·其三
作者：张鸿
朝代：清
体裁：七言律诗

报国由来仗少年，孤军奋迅势无前。刀光捲雪飞红雨，弹影流星破黑烟。地上呼声云度急，火中兵气月延然。捷书万口开颜读，莫忘将军热血鲜。
闻十九路军战胜喜作·其二
作者：张鸿
朝代：清
体裁：七言律诗

破碎河山两泪横，喧阗鼙鼓一朝鸣。百年积弱天今醒，万里欢呼海上惊。回语儿童须继起，却看草木似重生。此身纵向沙场卧，魂魄犹能作笑声。
闻十九路军战胜喜作·其四
作者：张鸿
朝代：清
体裁：七言律诗

吴淞江上动军笳，席捲功成刻日誇。谁料苍头飞怒虎，竟能赤手捕长蛇。三山白骨烧燐火，万树红樱幻血花。今夜沙场明月下，战魂应悔渡天涯。
陈小天弹词女·其一
作者：张鸿
朝代：清
体裁：七言绝句

流丽端庄试品题，万方仪态出深闺。娇羞未解风怀语，惹得鸦鬟数数低。
陈小天弹词女·其三
作者：张鸿
朝代：清
体裁：七言绝句

晨起银床转辘轳，玉泉一勺涤罗襦。浣纱毕竟倾城女，莫向吴王舞鹧鸪。
陈小天弹词女·其二
作者：张鸿
朝代：清
体裁：七言绝句

越罗衫子荡春风，捧出红颜万绿丛。珠坠樱唇丹错落，玉弯笋指白玲珑。
陈小天弹词女·其五
作者：张鸿
朝代：清
体裁：七言绝句

铁拨鹍弦和玉筝，当场致语太憨生。风姨月姊多拘束，不放流云自在行。
陈小天弹词女·其六
作者：张鸿
朝代：清
体裁：七言绝句

曾坐分司御史筵，两行红粉逞娇妍。春风重忆扬州梦，恨尔迟生三十年。
陈小天弹词女·其四
作者：张鸿
朝代：清
体裁：七言绝句

一搦腰支婀娜身，珠喉徐啭过梁尘。菱花生长风波里，斜照双娥未解颦。
除夕守岁
作者：张鸿
朝代：清
体裁：五言排律

岁月电波逝，乾坤云物新。椒盘登酒寿，兰烛守花春。共托醯鸡宇，谁怜虮虱臣。屠苏天亦醉，郁垒户无神。守器宁家法，抡才讵帝纶。绯衣闻定策，丹穴悔呈身。杜宇他年怨，杨花丞相嗔。何时瞻玉辇，只见颂金轮。红日仍鸾阙，青云自凤宸。早朝车马客，应有泪沾巾。
除夕游宝岩赠潭月上人·其一
作者：张鸿
朝代：清
体裁：五言律诗

独占幽深处，西峰有宝岩。试看四山木，都是百年杉。涧底鸣泉筑，林端出石帆。剧怜殿基上，丛冢立巉巉。
除夕游宝岩赠潭月上人·其三
作者：张鸿
朝代：清
体裁：五言律诗

五月杨梅熟，年年曾一来。绿阴穿锦巷，紫颗摘虬胎。林密晴藏雨，云低湿压雷。徘徊留后约，未许夕阳催。
除夕游宝岩赠潭月上人·其二
作者：张鸿
朝代：清
体裁：五言律诗

不惜捐躯命，深心报佛恩。如何法王地，反作谢公墩。拾宅湘宫寺，布金祗树园。九原如可起，继美盼贤孙。
除夕游宝岩赠潭月上人·其四
作者：张鸿
朝代：清
体裁：五言律诗

忆自破山寺，曾陪说法筵。慈心坚建设，悲愿动人天。渐立鼓钟制，兼随泉石缘。重兴惟独力，当国愧师贤。
陶然亭
作者：张鸿
朝代：清
体裁：古风

一墩出万苇，上有数间屋。丹青既狼藉，舍宇亦攒簇。入门有僧迎，睅目复皤腹。犊鼻作佣保，所异顶发秃。合掌为道引，惟思馀酒肉。中堂聚达官，脱帽易朝服。指点风景美，惜哉今直宿。旁舍二三子，啸咏开吟轴。自负雅逸才，得享清净福。酒酣合席饮，尊严恣千黩。或求说项斯，或学佞王肃。浩浩人海中，万辈竞追逐。文人擅妙语，点染成雅筑。传流逾百载，此亭清且淑。独有西山青，含笑甘幽独。
雨
作者：张鸿
朝代：清
体裁：五言排律

斜日沈云影，凉风送雨声。珠盘跳大小，银竹矗晶莹。威斗金王应，仙盆玉女倾。垂垂榴火灭，濯濯芰衣轻。雷电香车赫，荆榛舜陛荣。人间阴鸟舞，天上瘦龙惊。暗雾笼鸾阙，愁烟锁凤城。铃歌愁掩抑，檐霤泪纵横。黑蜧宵腾势，朱乌昼失明。漏无娲石补，苦听蜀鹃鸣。赤帻休排队，红衣卜扫晴。阳曦依旧出，临照惠群生。
雨后
作者：张鸿
朝代：清
体裁：五言律诗

骤雨破宵寂，晴窗向晓明。绿阴骄有挟，夜水暗相争。滟滟微阳出，徐徐残霤清。朝来卖花女，昨梦已闻声。
顾鹤逸风木图为倪君寿川所作者公雄得而藏之仿公安竟陵体题之
作者：张鸿
朝代：清
体裁：五言律诗

当日作此画，讵思付后人。未存杯棬意，祗似雪泥因。不料机缘凑，重如定省亲。孝思能锡类，一卷永千春。
题包子梁水墨观音赠文君
作者：张鸿
朝代：清
体裁：七言绝句

稽首慈云已暮年，心香爇尽谢尘缘。杨枝水洒鸳鸯散，莫问来生并蒂莲。
题叶遐庵吴游片羽
作者：张鸿
朝代：清
体裁：五言律诗

十丈虞山翠，欢迎筇竹枝。峰峦有生意，草木亦多姿。避世破林寂，寻诗穷古遗。神洲方极目，沧海怕回思。
题周左季藏宝箧经·其一
作者：张鸿
朝代：清
体裁：七言绝句

窣堵坡立百千春，宝箧陀罗圣咒神。末世魔波销佛力，此经也待护持人。
题周左季藏宝箧经·其二
作者：张鸿
朝代：清
体裁：七言绝句

梵夹千年免劫灰，妙香供养卷重开。拈花本自无文字，莫作痴蝇触纸来。
题宋刻金刚经残本
作者：张鸿
朝代：清
体裁：七言绝句

劫历恒沙一卷经，闺中舍愿未飘零。法华供养观音寺，功德遥承燕子丁。
题宋本龙筋凤髓后·其一
作者：张鸿
朝代：清
体裁：七言绝句

海内飘零孤本传，吾家照旷渺云烟。绣衣御史银章在，江上风流三百年。
题宋本龙筋凤髓后·其二
作者：张鸿
朝代：清
体裁：七言绝句

吾家学士数青钱，妙墨丛残剩一编。紫凤不来仙梦杳，春镫寒雪校书天。
题徐遂公静碧园图·其一
作者：张鸿
朝代：清
体裁：七言绝句

疏竹丛柯任意栽，石台寂寂上苍苔。井中一掬清凉水，供养莲花作圣胎。
题徐遂公静碧园图·其二
作者：张鸿
朝代：清
体裁：七言绝句

寄身世界类尘埃，逆旅蘧卢任往来。大梦南柯容易醒，莫愁无地起楼台。
题明杨忠悯书稿
作者：张鸿
朝代：清
体裁：七言绝句

忠义能争日月光，于今翰墨亦留芳。细思同是黄粱梦，莫向邯郸较短长。
题李楞伽临青桐轩花卉卷·其一
作者：张鸿
朝代：清
体裁：七言绝句

青桐轩画瓶卢字，到眼空花已是虚。重向泥中留爪印，雪消鸿去问何如。
题李楞伽临青桐轩花卉卷·其二
作者：张鸿
朝代：清
体裁：七言绝句

世同飙轮剧可伤，闲阶草木已沧桑。康雍莫羡花如锦，也有遗民泣海棠。
题杨子鹤墨花卷
作者：张鸿
朝代：清
体裁：五言律诗

一鹤鸣九皋，风流盖世高。墨花参物性，笔力透秋毫。画虎原非易，得羊亦足豪。何时拜遗象，兼与奠香醪。
题杨无恙黄山画册 其一 云门峰
作者：张鸿
朝代：清
体裁：五言绝句

叶落三峰削，云围一庙蒸。微闻清磬度，知有定中僧。
题杨无恙黄山画册 其七 蒲团松
作者：张鸿
朝代：清
体裁：五言绝句

愿学庞居士，天花不着裓。对坐蒲团松，共说无生话。
题杨无恙黄山画册 其三 翠微寺
作者：张鸿
朝代：清
体裁：五言绝句

一径入翠微，中有翠微寺。孤塔独凌风，为问西来意。
题杨无恙黄山画册 其二 容成涧
作者：张鸿
朝代：清
体裁：五言绝句

云水苍茫里，吾生嗟有涯。亭亭惟独树，何处老夫家。
题杨无恙黄山画册 其五 白龙潭
作者：张鸿
朝代：清
体裁：五言绝句

玉龙入云中，万松翠如湿。独有观瀑人，一杖危厓立。
题杨无恙黄山画册 其八 文殊台
作者：张鸿
朝代：清
体裁：五言绝句

独上文殊台，云海白千里。惜哉无天眼，犹在黄山里。
题杨无恙黄山画册 其六 鍊丹台
作者：张鸿
朝代：清
体裁：五言绝句

闲步鍊丹台，万壑松风泻。丹成对白云，留待有缘者。
题杨无恙黄山画册 其四 桃花源
作者：张鸿
朝代：清
体裁：五言绝句

峰隙青松障，溪湾白石遮。武陵人避乱，何处问桃花。
题杨用康昔育图
作者：张鸿
朝代：清
体裁：古风

会合思离别，富贵思贱贫。安乐思患难，衰老思青春。况复挥袂日，兵戈剧纷纶。人事不可量，狼虎欲搏人。抱儿窜荆棘，屏气不敢呻。昏夜黑如漆，篝火明红巾。白刃斫其额，脑出白如银。正气塞天地，融作金石身。九死卒不死，扶持洵有神。寇退见夫子，痛定泪沾绅。乱后六七年，持家历苦辛。孝慈洽内外，仁爱感族邻。大节立艰贞，恒德不足陈。劳瘁凋淑质，图画留幽真。展卷溯陈迹，飘忽若转轮。悲欢与生死，梦中一嚬伸。以幻寻幻迹，幻幻若积尘。何如弃置之，勿复再造因。
题杨龙友画兰古凤藏·其一
作者：张鸿
朝代：清
体裁：七言绝句

一样飘零倚玉栽，卞家姊妹墨花开。美人名士寻常案，都是昆明旧劫灰。
题杨龙友画兰古凤藏·其三
作者：张鸿
朝代：清
体裁：七言绝句

战骨纵横闽水浔，秋华零落墨痕深。玉耶愿向春风死，不负离骚香草心。
题杨龙友画兰古凤藏·其二
作者：张鸿
朝代：清
体裁：七言绝句

妙墨留传碧血馀，江南哀怨自唏嘘。虞山诗句孟津笔，谁向西风哭尚书。
题杨龙友画兰古凤藏·其四
作者：张鸿
朝代：清
体裁：七言绝句

文采风流孰可追，青燐闪月雨丝丝。国香憔悴风尘里，怕问眉楼画壁时。
题毓子坤山水画扇
作者：张鸿
朝代：清
体裁：古风

长安十载离虞山，梦中帖帖思云烟。破山径竹翠若滴，石涧山桃红欲然。雨馀林木恣苍润，时枕危石听飞泉。惜哉摩诘不复作，流传图画轮辋川。王孙秀逸抱花骨，时复盘礡春风前。欲以烟霞洗尘土，笔情腾踔超九天。苍松对立肆奇突，丛篁低舞含清妍。中有佳处筑茅屋，疏林漠漠环平田。故乡湖山信如此，霜鬓况复非少年。胡为浮沈在人海，坐负林壑花婵娟。俯仰随人学唯诺，何如跂足北窗眠。手持此扇不得去，故山猿鹤真如仙。徒留烟墨慰归梦，与子重结山水缘。出入怀袖重咏叹，他时莫赋秋风篇。
题浩如藏弟方舟山水画
作者：张鸿
朝代：清
体裁：七言绝句

鼙鼓喧阗海上侵，诗筒画箧尽消沉。白云出没春山里，含泪重温急难心。
题溪北门诗图
作者：张鸿
朝代：清
体裁：古风

海虞文采照天下，牧翁崛起雄词场。默庵钝吟竞先后，虞山诗派旗帜张。桑田沧海纵万变，珠咳玉唾遗风长。柳南老人筑诗苑，绵延学术挥幽光。道咸以来渐荒落，呫哔士子痴蝇僵。文章官样书殿体，不知魏晋况汉唐。人才寥落政窳败，世运亦复随低昂。红巾劫遍江南北，湘乡幕府开堂堂。易州使君雄且杰，前席借箸如子房。功成归卧尚湖侧，静圃卜筑临城隍。濠鹤二叟妙翰墨，南丰兄弟能文章。白战上援聚星律，笔花墨采纷飞扬。吴生丹青尤妙绝，风流一夕传江乡。吾乡文学绝复续，中兴盛业追淮湘。耆旧凋谢典型尽，虚霩一老尤难忘。片言为我塞群谤，历三十载铭肝肠。老成凋落如木叶，九原不作空旁皇。
题潘卣南桐阴消夏图·其一
作者：张鸿
朝代：清
体裁：七言绝句

三伏寒凉风雨辰，波涛满目泪沾巾。碧梧馆里云山影，羡煞西窗泼墨人。
题潘卣南桐阴消夏图·其二
作者：张鸿
朝代：清
体裁：七言绝句

逼地荆榛盗作群，芦中谁复有香熏。湖山独占烟云福，白发扬州老广文。
题独学老人遗象季子悲昙以劫后桃三字作小印与其名季厚焘为谐声索赋二截句刻印旁亦他年印史中一段佳话也·其一
作者：张鸿
朝代：清
体裁：七言绝句

别后刘郎怕见春，兔葵燕麦尽成尘。元都观里花千树，莫向东风问主人。
题画·其一
作者：张鸿
朝代：清
体裁：七言绝句

柁楼猎猎倚西风，残雪犹凝落叶桐。此际坡仙消受得，石泉寒菊胆瓶中。
题画·其三
作者：张鸿
朝代：清
体裁：七言绝句

卖菜篮头一朵春，露香云色摘来新。分明枕上长安梦，重见丰台入市人。
题画·其二
作者：张鸿
朝代：清
体裁：七言绝句

竹牌消灭叶子戏，钞票革除贯索钱。白眼向天凭起倒，寒花爆竹送穷年。
题画·其四
作者：张鸿
朝代：清
体裁：七言绝句

夜阑残雪不成堆，送岁频倾浊酒杯。拂拂暗香鼻功德，一生知己剩寒梅。
题瞿良士检书图·其一
作者：张鸿
朝代：清
体裁：七言绝句

文武今宵尽一呼，玉堂宝阁捲雈蒲。何堪夜雨青灯畔，重展藏书第二图。
题瞿良士检书图·其三
作者：张鸿
朝代：清
体裁：七言绝句

皕宋东游纪恨诗，明君出塞有同悲。楚弓得失曾相慰，裂网聊凭作达辞。
题瞿良士检书图·其二
作者：张鸿
朝代：清
体裁：七言绝句

荛圃流传有绪因，百年手泽信堪珍。琅嬛新辟黄金窟，愧对菰村守护人。
题瞿良士检书图·其四
作者：张鸿
朝代：清
体裁：七言绝句

瓶叟衰年愿读书，一瓻恨未出山卢。才人宿愿都难了，秘籍遗编付蠹鱼。
题程鱼门读书秋树根图滇萧绍庭藏华吉厓冠写象钱稼轩维城补景·其一
作者：张鸿
朝代：清
体裁：五言律诗

手散千金尽，胸藏万卷馀。须眉图自古，儒雅世谁如。石几下红叶，牙签走白鱼。謻台任高筑，且读古人书。
题程鱼门读书秋树根图滇萧绍庭藏华吉厓冠写象钱稼轩维城补景·其二
作者：张鸿
朝代：清
体裁：五言律诗

闻道萧夫子，风流似昔贤。举胶谁具眼，慕蔺有前缘。兰臭坚逾石，书淫癖胜钱。蕺园遗集在，零落待君编。
题绣画·其一
作者：张鸿
朝代：清
体裁：七言绝句

杨枝穿得鲤鱼肥，戴笠披蓑望酒旗。赢得儿童开口笑，阿翁今夜定扶归。
题绣画·其二
作者：张鸿
朝代：清
体裁：七言绝句

换酒亲携卅六鳞，醉中兼备米和薪。一竿利市家家惯，那有黄粱入梦人。
题胭脂墩唐幢
作者：张鸿
朝代：清
体裁：七言绝句

胭脂一石峙前朝，佛力维持劫自消。剩有明因伴孤影，夕阳红上凤凰桥。
题自画梅赠无恙
作者：张鸿
朝代：清
体裁：五言绝句

孤花傲冰雪，铁骨立乾坤。寄语杨无恙，莫忘斯道尊。
题自画竹
作者：张鸿
朝代：清
体裁：五言绝句

新篁秀春风，娟娟倚危石。冰雪待塞天，空谷自寒碧。
题自画竹·其一
作者：张鸿
朝代：清
体裁：七言绝句

米贵如珠度日难，小民无处诉饥寒。只求叶上萧萧雨，化作盘中粒粒餐。
题自画竹·其三
作者：张鸿
朝代：清
体裁：七言绝句

平粜区区不救贫，运轮依旧海之滨。何当编作驱云帚，扫尽贪财贩米人。
题自画竹·其二
作者：张鸿
朝代：清
体裁：七言绝句

秀叶娟娟三两丛，玉芽抽箨画堂东。主人不忍加芟剪，填塞虚空搅雨风。
题苇乘和尚山水卷
作者：张鸿
朝代：清
体裁：七言绝句

山色溪声尽属尘，禅机箭镞问何人。试参明镜菩提偈，方识东坡未了因。
题赵会鹏虎帐观书图
作者：张鸿
朝代：清
体裁：七言绝句

开卷原知郁壮图，雄才小试靖江湖。他年杀敌功成日，露布还须倩老夫。